Wimbledon 2023: Carlos Alcaraz, Novak Djokovic mara ke final lelaki

(Pemain Serbia Novak Djokovic (kiri) berjabat tangan dengan pemain Sepanyol Carlos Alcaraz semasa sesi latihan menjelang perlawanan tenis separuh akhir perseorangan lelaki Wimbledon / AFP)

LONDON, 15 Julai -Carlos Alcaraz dan Novak Djokovic akan bersaing di final Wimbledon selepas mengharungi cabaran di separuh akhir.Pemain nombor satu dunia dan juara Terbuka Amerika Syarikat (AS), Alcaraz, menewaskan Daniil Medvedev 6-3, 6-3, 6-3.Djokovic, juara bertahan Terbuka Australia dan Terbuka Perancis, mara ke final kesembilannya di All England Club dan mencatatkan rekod ke-35 di Grand Slam dengan menewaskan Jannik Sinner 6-3, 6-4, 7-6 (7/4).Esok, pemain nombor dua dunia berusia 36 tahun itu akan cuba menyamai rekod lapan kejuaraan Wimbledon yang dipegang Roger Federer dan rekod sepanjang zaman Margaret Court yang memenangi 24 kejuaraan utama.

(Novak Djokovic semasa perlawanan separuh akhir perseorangan lelaki pada Kejohanan Wimbledon 2023 di Kelab Tenis All England Lawn/ AFP)

Djokovic menewaskan Alcaraz di separuh akhir Terbuka Perancis pada Jun dan pemain Sepanyol itu mengakui tekanan berdepan lawannya, pemain Serbia menyebabkan kekejangan badan yang teruk sehingga menjejaskan prestasinya."Saya percaya saya mampu tewaskan Djokovic. Semua orang tahu dia seorang legenda. Saya akan berjuang. Saya percaya diri. Bukan masanya untuk berasa takut, atau letih," kata Alcaraz, 20.Djokovic percaya pengalamannya dalam perlawanan akhir Slam akan menjadi faktor penting tetapi tetap berhati-hati dengan saingan dari pihak lawan.“Dia dalam keadaan yang cergas, Dia muda dan sangat bermotivasi.Dia lapar. Saya juga lapar, jadi mari kita buat menjamu selera,” kata Djokovic.Alcaraz hanya memenangi tujuh perlawanan apabila dia mengalami kekalahan straight set kepada Medvedev di Wimbledon , dua tahun lalu.Ketika itu, dia berada di ranking ke- 75 dunia, sementara Medvedev berada di tangga kedua.- AFP


Skim bantuan khas Yakeb, 332 bekas atlet telah terima manfaat

SEBERANG JAYA, 15 Julai - Seramai 332 bekas atlet telah menerima manfaat dari Skim Bantuan Khas, Yayasan Kebajikan Atlet Kebangsaan (Yakeb) untuk tempoh enam bulan pertama tahun ini dengan nilai bantuan keseluruhan berjumlah lebih RM270,000. Presiden Yakeb, Datuk Noorul Ariffin Abdul Majeed berkata daripada jumlah itu, 11 daripadanya melibatkan bantuan untuk khairat kematian ahli serta pasangan mereka yang berjumlah RM28,000.Selain itu beliau berkata, manfaat rawatan perubatan juga diberikan untuk ahli yang berdepan penyakit kritikal.

"Bagi kita di Yakeb sentiasa menghargai dan prihatin kepada bekas atlet dan juga keluarga mereka dan kita telah pergi ke tahap yang begitu kritikal dimana ramai bekas atlet kita menjalani rawatan perubatan, ada yang kritikal dan ada yang kanser dan sebagainya," katanya.Noorul Ariffin ditemui pada majlis penyerahan bantuan khairat kematian untuk waris dua bekas atlet negara iaitu Allahyarham Safarrudin Mohd. Zain dalam sukan berbasikal serta Allahyarham Rahim Mohamad (bola sepak), di sini. Bantuan tersebut disampaikan Setiausaha Sulit kepada Timbalan Menteri Belia dan Sukan, Amar Afiq Harun.


Ibu bapa berperanan tumpu pembangunan fizikal anak-anak secara sihat

GEORGE TOWN, 15 Julai - Aspek pembangunan fizikal anak-anak secara sihat perlu diberi tumpuan oleh ibu bapa disebalik penggunaan tinggi gajet dalam kehidupan seharian.Menteri Belia dan Sukan, Hannah Yeoh berkata walaupun ibu bapa tidak dapat mengelak daripada membenarkan anak-anak meluangkan masa bersama gajet, namun kepentingan pembangunan fizikal menerusi aktiviti bersukan perlu diutamakan.

"Kita tidak kata gajet itu buruk, dunia sekarang semuanya secara dalam talian jadi kita tidak boleh elak tapi kita kena seimbangkan masa untuk aktiviti fizikal, sebab kita hendak wujudkan banyak lagi platform untuk mereka," katanya ketika ditemui pemberita di Majlis Sambutan Hari Belia Negara dan Jelajah Mini Rakan Muda Peringkat Negeri Pulau Pinang di Padang Kota Lama, di sini. Seramai 2000 orang hadir dalam majlis tersebut yang turut diserikan dengan aktiviti mesra belia seperti sukan dan rekreasi, persembahan pentas, pameran dan jualan usahawan belia.


Laporan polis kes gangguan seksual babitkan jurulatih dodgeball telah dibuat - Hannah

GEORGE TOWN, 15 Julai - Laporan polis berhubung kes gangguan seksual membabitkan jurulatih sukan dodgeball telah dibuat untuk membolehkan pihak berkuasa menjalankan siasatan lanjut.Menteri Belia dan Sukan, Hannah Yeoh berkata selain laporan polis, pihak Kementerian Pendidikan (KPM) juga sedang menjalankan siasatan berhubung kejadian tidak bermoral membabitkan jurulatih itu.

"Laporan polis berhubung kejadian itu telah dibuat dan dalam masa sama, KPM juga masuk untuk menjalankankan siasatan, minggu depan saya akan berjumpa dengan pihak terlibat," katanya kepada pemberita selepas merasmikan Sambutan Hari Belia Negara dan Jelajah Mini Rakan Muda Peringkat Pulau Pinang di Padang Kota Lama, di sini.Hannah berkata demikian bagi mengulas laporan media berhubung kes gangguan seksual membabitkan sukan dodgeball yang mangsanya melibatkan murid sekolah rendah.Presiden Persatuan Dodgeball Malaysia (MAD), Datuk V. Radhakrishnan sebelum ini dilaporkan berkata pihaknya menerima aduan daripada Biro Kokurikulum Persatuan Ibu Bapa dan Guru (PIBG) sekolah berkenaan dan akan membuat pertemuan dengan Hannah bagi membincangkan pelaksanaan kod sukan selamat dengan lebih terperinci.


Liga Super 2023: JDT terus di puncak liga

(JDT 'baham' TRW 5-0 dalam perlawanan yang berlangsung di Stadium SultanMuhammad IV Kota Bharu malam tadi/ FB JOHOR Southern Tigers)

KOTA BHARU, 15 Julai- Malang terus menimpa The Red Warriors (TRW) apabila dibelasah Johor Darul Ta'zim (JDT) 0-5 di laman sendiri di Stadium Sultan Muhammad IV Kota Bharu malam tadi.Kejayaan itu menyaksikan JDT mengukuhkan cengkaman di persada Liga Super 2023 apabila terus melebarkan rekod tanpa kalah selepas 17 perlawanan.Harimau Selatan membuka jaringan pada minit kesembilan hasil rembatan luar kotak penalti Fernando Forestieri, menewaskan penjaga gol tuan rumah Mohammad Johan Tendot.Tandukan Oscar Arribas pada minit ke-23 meletakkan JDT di hadapan sebelum Forestieri berjaya merembat peluang di hadapan pintu gol lawan untuk menambah gol ketiga pada minit ke-60.Kecuaian pemain Kelantan mengundang padah apabila JDT menyumbat gol keempat menerusi Bergson da Silva.Pemain gantian Muhammad Akhyar Abdul Rashid menoktahkan kemenangan Harimau Selatan dengan gol kelima pada minit ke-77.

(Akhyar Abdul Rashid sumbang gol kelima buat JDT pada minit ke-77/ FB JOHOR Southern Tigers )

Setakat ini sebanyak 67 gol telah dijaringkan JDT pada musim 2023, menjadikannya sebagai rekod baharu Liga Super Malaysia. Rekod sebelum ini disandang Persatuan Bolasepak Selangor pada musim 2009 dengan 64 gol.


Olimpik Paris 2024, guna katil kadbod kitar semula

PARIS, 14 Julai- Katil kadbod kitar semula akan kembalikan digunakan semua atlet pada Temasya Olimpik Paris 2024.Perkara itu diumumkan dalam satu majlis dihadiri Presiden Paris 2024, Tony Estanguet dan Ketua Pegawai Eksekutif Airweave, Motokuni Takaoka.Katil kadbod berkenaan mula digunakan semasa Olimpik Tokyo 2021.Menurut Takaoka, pihaknya menambah baik ketahanan katil tersebut bagi edisi di Paris."Pada masa itu (Olimpik Tokyo) kami reka katil kadbod untuk menahan lompatan tiga atau empat orang. Kerana selepas anda mendapat pingat, atlet menjadi sangat gembira, dan mungkin tiga orang akan melompat di atas katil.Tetapi semasa Olimpik Tokyo, saya rasa lebih sepuluh orang melompat atas katil. Jadi, kami jadikan katil ini boleh menampung lebih dua orang daripada itu, kali ini lebih kuat," kata Takaoka kepada Reuters.

16,000 katil kadbod telah ditempah oleh Paris 2024 daripada syarikat Jepun, Airweave dan akan dihantar ke perkampungan Olimpik antara Mac hingga Jun 2024.Katil dan tilam itu akan digunakan semasa sukan Olimpik dan Paralimpik, sebelum didermakan kepada badan amal.-REUTERS


Liverpool letak harga Henderson, £20 juta pound untuk Al-Ettifaq

LIVERPOOL, 14 Julai- Kelab gergasi Liga Perdana Inggeris, Liverpool meletakkan harga £20 juta pound untuk melepaskan pemainnya, Jordan Henderson ke Al-Ettifaq.Kapten Liverpool itu dilaporkan sudah bersetuju secara lisan untuk berhijrah.Kelab Arab Saudi tersebut kini dikendali bekas rakan sepasukannya dan juga legenda Liverpool, Steven Gerrard.Ketika ini, Henderson 33 tahun, masih memiliki baki kontrak dua tahun di Anfield.Henderson sebelum ini dikatakan ditawarkan gaji £36 juta pound setahun oleh Al-Ettifaq iaitu kira-kira £700,000 pound seminggu.Gerrard adalah pengendali Inggeris pertama di Liga Pro Saudi dan beliau mahu membawa Henderson menyertainya.- REUTERS


Christian Pulisic ambil aura Ibrahimovic di AC Milan

MILAN, 14 Julai- Kelab Seria A, AC Milan berjaya menandatangani pemain Amerika Syarikat, Christian Pulisic dari Chelsea.Pulisic diikat selama empat tahun, dengan pilihan satu tahun tambahan lagi.Butiran kewangan perpindahan Pulisic tidak didedahkan tetapi media Britain melaporkan bahawa kelab Itali itu telah membayar Chelsea €20 juta euro ($22.41 juta) serta tambahan untuk pemain berusia 24 tahun itu.Pulisic telah menghabiskan empat musim di Chelsea, membuat 145 penampilan, menjaringkan 26 gol dan memberikan 21 bantuan (assists).Dia membantu kelab London barat itu memenangi Liga Juara-Juara, Piala Super UEFA dan Piala Dunia Kelab pada 2021.Pulisic menyertai senarai panjang pemain yang telah meninggalkan Chelsea selepas mereka menduduki tempat ke-12 dalam Liga Perdana musim lalu, penamat terendah mereka dalam hampir tiga dekad.Milan menduduki tempat keempat dalam Serie A penggal lalu untuk layak ke Liga Juara-Juara.

"Beberapa musim terakhir bersama Chelsea adalah sukar."Atas sebab apa pun, saya tidak mendapat peluang yang saya inginkan di kelab saya sebelum ini tetapi kini saya mempunyai peluang besar untuk mencapai tahap tertinggi yang saya boleh," kata Pulisic pada sidang akhbar selepas diumumkan oleh Milan.Pulisic akan menyarung jersi nombor 11, yang dipakai oleh Zlatan Ibrahimovic.Dia mengakui bahawa itu merupakan tanggungjawab berat yang harus dipikulnya selepas persaraan bintang Sweden itu."Saya tidak cuba mengisi kasutnya, dia seorang legenda, tetapi ia adalah permulaan yang baru dan nombor yang saya suka," kata Pulisic.Dia menjadi pemain kedua meninggalkan Chelsea ke Milan pada jendela perpindahan kali ini selepas pemain tengah Ruben Loftus-Cheek.Pulisic ialah pembelian keempat musim tertutup pengurus Milan, Stefano Pioli selepas penjaga gol pelapis, Marco Sportiello dari Atalanta, penyerang remaja, Luka Romero dari Lazio dan Loftus-Cheek.- REUTERS


Romain Faivre kini milik Bournemouth

LONDON, 14 Julai- Pemain tengah Perancis, Romain Faivre sah menjadi milik Bournemouth A.F.C..Faivre sebelum ini bermain untuk kelab Ligue 1, Olympique Lyonnais sejak Januari 2022 dan kontraknya tamat pada tahun 2026.Menurut kelab Perancis itu, Faivre dipindahkan dengan harga €15 juta euro ($16.83 juta), yang mana 10% daripada keuntungan modal boleh ditambah sekiranya berlaku penjualan masa depan pemain itu."Pemain berusia 24 tahun itu telah menandatangani perjanjian jangka panjang, namun akan kekal dalam liga utama Perancis pada musim 2023-24 secara pinjaman di Lorient," kata Bournemouth menerusi sebuah kenyataan.Faivre, yang berusia 25 tahun hari ini telah bermain bersama lima kelab berbeza sejak awal karier bola sepaknya pada 2018.Antara kelabnya adalah AS Monaco, Brest dan Lorient.- REUTERS


Johor sedia lahir atlet berpotensi, mahu kekal juara SUKMA tahun hadapan

(Penolong Pengarah Seksyen Kecemerlangan Atlet Remaja MSN Johor, Muhammad Fauzi Bahren)

JOHOR BAHRU, 14 Julai- Johor sedia melahirkan atlet-atlet berpotensi tinggi dalam usaha mengekalkan kejuaraan Sukan Malaysia, (SUKMA) yang dijadual diadakan di Sarawak, tahun hadapan.  Pelbagai program akan dirangka dan dilaksanakan lebih awal untuk mencari dan memilih bakat-bakat baharu mewakili negeri itu nanti.  Penolong Pengarah Seksyen Kecemerlangan Atlet Remaja, MSN Johor, Muhammad Fauzi Bahren berkata pengambilan atlet melibatkan kerjasama pelbagai persatuan sukan negeri Johor.  Katanya ia tertumpu kepada kemahiran dan prestasi ditunjukkan, sebelum diputuskan mewakili Johor.  "Kebiasaannya kejohanan mcm ini akan dihadiri ketua-ketua jurulatih jadi mereka akan menilai kemahiran dan prestasi masing-masing. Maka apabila mencapai kita punya 'standard' , pihak kami akan ambil untuk sertai program yang akan kami gilapkan lagi mereka punya skil," katanya. Beliau ditemui selepas penyerahan kit Decathlon Rise Up Gold Junior Siri1/2023 di Velodrom Johor, Iskandar Puteri, Johor Bahru.  Sebanyak 1,450 kit diserahkan kepada peserta-peserta bawah 16 tahun yang menyertai enam jenis sukan antaranya , petanque, memanah dan wushu.

(Program penyerahan kit Decathlon Rise Up Gold Junior Siri 1/2023 di Velodrom Johor, Iskandar Puteri, Johor Bahru)


Atlet Sukan Olimpik Khas Dunia antara penerima insentif SHAKAM

BANGI, 12 Julai- Insentif Skim Hadiah Kemenangan Sukan (SHAKAM) ditawarkan bernilai hampir RM2.4 juta kepada atlet Sukan Olimpik Khas Dunia yang mewakili negara susulan pencapaian cemerlang mereka.Menteri Belia dan Sukan Hannah Yeoh berkata, peruntukan itu sebagai penghargaan kepada pencapaian mereka."Kita perlu lihat untuk memberikan insentif yang lebih efektif kepada atlet kita. Dengan majlis seperti ini para atlet boleh melihat sendiri hadiah kemenangan yang ditawarkan kepada mereka."Ia secara tidak langsung akan memberikan semangat kepada mereka untuk terus fokus dan bekerja dengan lebih kuat," katanya kepada pemberita di sini.Atlet-atlet yang membawa pulang pingat pada temasya Sukan SEA Kemboja 2023 menerima ganjaran lebih RM1.2 juta dengan atlet sukan olahraga dan pencak silat mengumpul jumlah insentif tertinggi.Skuad olahraga membawa pulang lima emas, tiga perak dan 11 gangsa menerima insentif keseluruhan RM140,000 manakala pencak silat yang memenangi empat emas, lima perak dan empat gangsa menerima RM115,000 insentif keseluruhan.Bagi Sukan Para ASEAN Kemboja 2023 menerima menerima insentif sebanyak RM1.18 juta dengan atlet para renang sahaja membawa pulang kira-kira RM500,000 atas kejayaan cemerlang meraih 26 pingat emas, 12 perak dan 10 gangsa. Majlis itu turut meraikan kejayaan atlet negara yang beraksi di Sukan Olimpik Khas 2023 di Berlin, Jerman.Kontinjen Malaysia membawa pulang empat emas, lima perak dan sembilan gangsa menerima insentif khas berjumlah RM95,500 keseluruhan.Insentif kemenangan disampaikan Timbalan Perdana Menteri Datuk Seri Dr. Ahmad Zahid Hamidi dalam satu majlis di sebuah hotel di sini.


Badminton Remaja Asia: Pemain perseorangan negara mara pusingan seterusnya

KUALA LUMPUR, 12 Julai -Pemain perseorangan wanita negara, Ong Xin Yee melangkah ke pusingan ketiga selepas mudah mengatasi Sreeyuktha Parol dari Emiriah Arab Bersatu (UAE) dengan keputusan 21-13, 21-14.Turun selaku pilihan kelapan kejohanan, Xin Yee berjaya mempamerkan permainan bertenaga dan memaksa lawan mengikut rentak permainannya dalam kedua-dua set.Xin Yee akan berdepan wakil Vietnam, Thi Anh Tran dalam aksi seterusnya.Sementara itu seorang lagi pemain perseorangan wanita, Ung Yi Xing dipaksa bekerja keras sebelum menumpaskan wakil Singapura, Chia Xin Ying dengan keputusan 21-7, 18-21, 21-15.Saingan lelaki pula menyaksikan, pemain perseorangan, Muhammad Faiq Haziq mara ke pusingan ketiga selepas menumbangkan pemain tuan rumah, Muhammad Zaki Ubaidillah 21-7, 21-19.Pemain berusia 17 tahun itu akan berdepan Ramos Robert Ishmael dari Filipina yang sebelum itu menewaskan pemain Singapura, Justin Tay Ron Hsien 17-21, 21-14, 21-15.


Tinju: Fury dan Ngannou bakal berentap pada Oktober

RIYADH, 12 Julai - Juara heavyweight WBC, Tyson Fury akan menentang bekas juara heavyweight UFC, Francis Ngannou menggunakan peraturan tinju profesional di Arab Saudi pada 28 Oktober depan.Fury sebelum ini dijadualkan berdepan juara IBF, Oleksandr Usyk, pada Mac, namun pertemuan itu kemudian dibatalkan. Petinju kelahiran Britain itu tidak bertarung sejak Disember tahun lalu selepas berjaya mengekalkan kejuaraan WBC dalam pertarungan 10 pusingan berdepan rakan senegara, Derek Chisora.Fury yang kini berusia 34 tahun masih mengekalkan rekod tanpa kalah dalam saingan WBC.Ngannou melepaskan tali pinggang kejuaraan heavyweight selepas pertikaian kontrak bersama UFC yang kemudian menyaksikannya keluar sebagai ejen bebas pada Januari.

(Bekas juara heavyweight UFC, Francis Ngannou/ REUTERS)


Loftus Cheek sedia galas tanggungjawab kapten AC Milan

MILAN,12 Julai- Bekas pemain tengah Chelsea, Ruben Loftus-Cheek menyatakan kesediaannya untuk memainkan peranan kapten di kelab baharunya, AC Milan.Pemain antarabangsa England berusia 27 tahun itu berpindah ke 'Rossoneri' selepas menghabiskan 19 tahun di Stamford Bridge, di mana dia memenangi Liga Perdana, Liga Europa dan Piala Super UEFA.Loftus-Cheek membuat lebih 155 penampilan dan menjaringkan 13 gol, sebelum menandatangani perjanjian empat tahun dengan Milan."Saya faham beban jersi Milan dan tanggungjawab saya menyertai kelab ini.“Saya mempunyai banyak pengalaman dalam bola sepak dan saya boleh menggunakannya. Saya berasa bersedia dan baik dari segi fizikal untuk menghasilkan persembahan untuk pasukan serta bersedia untuk menjadi pemimpin," kata Ruben Loftus-Cheek kepada pemberita.

Loftus-Cheek dijangka akan bersatu semula dengan bekas rakan sepasukan Chelsea, Christian Pulisic di Milan dan dia berkata pemain Amerika itu akan menjadi "tambahan yang hebat".Milan akan memulakan persiapan mereka untuk musim baru di Amerika Syarikat di mana mereka akan bermain perlawanan persahabatan menentang Real Madrid, Barcelona dan Juventus.- REUTERS


Piala Raja Thai: Thailand libas Malaysia

BANGKOK, 12 Julai - Malaysia terpaksa akur dengan kehebatan Thailand, selepas tewas pada perlawanan akhir acara regu lelaki Kejohanan edisi ke-36, di Korat malam tadi.Pasukan negara yang dibarisi gandingan Mohammad Syahir Mohd Rosdi, Amirul Zazwan Amir dan Mohd Khairol Zaman Hamir Akhbar, tewas 20-22, 17-21, di tangan trio Thailand.Pada set pertama, kedua-dua pasukan saling mengejar mata sehingga kedudukan terikat 18-18.Kesilapan pemain lawan menahan bola dan servis padu Mohammad Syahir kemudiannya meletakkan Malaysia di ambang kemenangan set pertama, namun Thailand tenang bangkit mengutip empat mata berturut-turut, sekali gus menokhtahkan permainan 22-20.Momentum cemerlang itu diteruskan Thailand pada set kedua.Thailand yang bermula perlahan, berjaya mendahului 11-7 sebelum Malaysia bangkit menguasai permainan 12-11.Namun Thailand terus mendominasi gelanggang sehingga memuktamadkan kemenangan 21-17.Biarpun tewas, keputusan itu menyaksikan Malaysia memperbaiki pencapaian meraih pingat gangsa pada edisi lepas.Skuad sepak takraw lelaki negara selepas ini akan turun berentap dalam acara regu berpasukan, esok.Malaysia membawa pulang gangsa dalam acara regu berpasukan lelaki pada edisi lepas.

(Aksi skuad negara pada final Piala Raja Thailand)


Pendarahan otak, Van der Sar kekal dalam unit rawatan rapi

SPLIT,12 Julai- Bekas penjaga gol Manchester United, Edwin van der Sar kekal dalam unit rawatan rapi susulan berlaku pendarahan otak, minggu lalu.Perkara tersebut disahkan isterinya, Annemarie; bagaimanapun, Van der Sar berada dalam keadaan stabil.Pemain berdarah Belanda itu dilapor telah dimasukkan ke hospital Split pada Jumaat semasa bercuti di Croatia.“Edwin masih dalam unit rawatan rapi tetapi stabil. Dia tidak berada dalam bahaya yang boleh mengancam nyawa,” kata Annemarie menjelaskan keadaan bekas pengarah Ajax itu."Setiap kali kami melawatnya, dia dapat berhubung dengan kami. Kami perlu menunggu dengan sabar untuk melihat bagaimana keadaannya akan berkembang.”Van der Sar, 52, menghabiskan enam tahun sebagai pemain di Old Trafford sebelum pergi pada 2011.Dia meninggalkan Ajax sebelum akhir musim lalu apabila kelab itu menduduki tempat ketiga dalam liga Belanda dan terlepas bola sepak Liga Juara-Juara buat kali pertama sejak 2009.- REUTERS


Messi teruja mahu beraksi bersama Inter Miami

BUENOS AIRES, 12 Julai- Bintang Argentina, Lionel Messi menyatakan keterujaan untuk beraksi bersama pasukan baharunya, Inter Miami dan tidak menyesal dengan keputusan untuk berpindah.Pemain berusia 36 tahun itu tiba di Amerika Syarikat pada Selasa sebelum satu majlis ramah mesra dan sesi pengenalan sebagai pemain Inter Miami pada Ahad ini."Saya gembira dengan keputusan yang kami buat. Saya bersedia dan tidak sabar untuk menghadapi cabaran baharu. "Mentaliti dan keputusan saya tidak akan berubah dan saya akan cuba. Di mana sahaja saya berada, saya akan sentiasa memberikan yang terbaik untuk diri saya dan juga kelab, untuk terus beraksi di peringkat tertinggi," kata Messi dalam temu bual dengan TV Argentina pada Selasa.Kelab itu sedang membuat persiapan untuk mengadakan acara khas untuk pemenang Ballon d'Or tujuh kali di Stadium DRV PNK di Fort Lauderdale.

"Peminat akan dapat menikmati malam hiburan yang menarik, ucapan di atas padang dan banyak lagi," kata kelab itu dalam satu kenyataan, sambil menambah tiket adalah percuma untuk pemegang tiket musim.Pemenang Piala Dunia itu akan disatukan semula dengan bekas rakan sepasukan di Barcelona, Sergio Busquets di Inter Miami serta bekas jurulatih Argentina, Gerardo Martino.Messi dijangka membuat penampilan sulung untuk kelab itu pada 21 Julai dalam pertembungan Piala Liga menentang pasukan Mexico, Cruz Azul.


Atlet olahraga gagal doping tidak jawab surat tunjuk sebab kepada ADAMAS

KUALA LUMPUR, 11 Julai- Atlet olahraga yang gagal ujian doping pada Kejohanan Trek dan Balapan Kesatuan Olahraga Malaysia (KOM) Februari lepas, memilih untuk tidak menjawab surat tunjuk sebab kepada Agensi Anti-Doping Malaysia (ADAMAS), walaupun diberi tempoh akhir berbuat demikian hari ini.Pengarah ADAMAS Azura Abidin berkata atlet terbabit telah menolak untuk mencabar ujian sampel B dan memilih untuk proses pendengaran dijalankan ke atasnya.Beliau berkata agensi berkenaan kini sedang giat membuat persiapan untuk sesi pendengaran tersebut dengan meneliti bukti sedia ada, namun tidak memaklumkan tarikh berlangsungnya sesi berkenaan akan diadakan.“Selepas pendengaran, kita akan dapat semua maklumat daripada ahli jawatankuasa pendengaran yang dilantik. Kemudian kita akan beri atlet ini sedikit tempoh untuk pihak panel duduk bersidang dan buat keputusan, selalunya ia mengambil masa sebulan.“Sekiranya atlet itu didapati bersalah, beliau diberikan hak untuk membuat rayuan,” katanya kepada pemberita selepas Program Persidangan Antarabangsa Undang-undang Malaysia di sebuah hotel di sini hari ini.Program berkenaan turut dihadiri Menteri Belia dan Sukan Hannah Yeoh, yang berkongsi pandangannya mengenai Dasar, Tadbir Urus dan Peraturan Sukan.Dalam pada itu, Azura berkata seluruh proses dijangka mengambil masa sekurang-kurangnya enam bulan daripada insiden doping dikenal pasti, selain keputusan kes itu bakal dikemas kini dalam sistem yang boleh diakses oleh Agensi Anti Doping Dunia (WADA).Jun lepas, ADAMAS mengumumkan satu insiden doping melibatkan seorang atlet olahraga pada kejohanan yang berlangsung di Stadium Mini Majlis Sukan Negara, Bukit Jalil itu.Tanpa mendedahkan butiran atlet, ADAMAS mengesahkan bahawa keputusan doping itu positif terhadap penggunaan bahan terlarang bagi bahan sibutramine.Berikutan itu, atlet tersebut digantung sementara daripada menyertai sebarang kejohanan sehingga keputusan proses pendengaran diumumkan.Atlet berkenaan kemudian diberi tempoh sehingga hari ini untuk menjawab surat tunjuk sebab daripada ADAMAS, namun memilih untuk proses pendengaran dijalankan terhadapnya. - BERNAMA


Liga Super: Milunovic sandaran import terbaharu Perak FC

IPOH, 11 Julai - Perak FC mengikat penyerang import baharu, Luka Milunovic bagi memperkuat cabaran pasukan itu dalam saingan Liga Super musim ini.Pemain berusia 30 tahun yang berasal dari Serbia itu sebelum ini pernah beraksi bersama pasukan Melaka United dan Sabah FC pada saingan 2019.

Perak FC dalam kenyataannya di media sosial memaklumkan penyerang tersebut sebelum ini telah menjaringkan 10 gol dalam 21 penampilan bersama kedua-dua kelab berkenaan. Pemain itu berkata, peluang mewakili Perak FC merupakan kesempatan terbaik bagi membuktikan kredibilitinya selaku penyerang berbisa Liga Super musim ini. Skuad The Bos Gaurus sebelum ini telah menandatangani pemain kacukan Sweden-Filipina, Jesper Nyholm dan pemain Korea Selatan, Kim Youndo pada jendela perpindahan kedua.


Zii Jia harap dapat serasi dengan latihan Tat Meng

KUALA LUMPUR, 11 Julai - Pemain perseorangan lelaki negara Lee Zii Jia berharap dapat menyesuaikan diri secepat mungkin dengan corak latihan diterapkan jurulatih baharunya Wong Tat Meng.Jelasnya, perkara itu penting  dalam persiapan melayakkan diri ke Sukan Olimpik Paris 2024.Menurut Zii Jia, dia optimis mampu membina keserasian yang istimewa dengan jurulatih berpengalaman tersebut. Selain itu, dia turut menyimpan hasrat untuk berjuang bersama-sama jurulatih baharunya itu demi meraih kejayaan di temasya berprestij itu.Zii Jia yang kini berada di tangga ke-17 dunia telah memulakan latihan bersama Tat Meng awal bulan ini. Sebelum ini, pemain kelahiran Kedah itu dilaporkan mengambil keputusan untuk berehat seketika daripada menyertai kejohanan bagi mendapatkan semula motivasi, susulan prestasi mengecewakan kebelakangan ini. Dalam pada itu, pasangan beregu campuran negara,Chen Tang Jie-Toh Ee Wei berhasrat meraih kejayaan pada kejohanan Terbuka Korea Selatan di Seoul, 18 Julai ini.Menurut Toh Ee Wei, mereka akan memperaga persembahan terbaik pada kejohanan berkenaan."Ketika latihan, kami memberi 100 peratus tumpuan."Kami akan buat yang terbaik pada kejohanan Terbuka Korea nanti", katanya ketika ditemui pemberita.Ketika ini, pasangan campuran itu berada di ranking ke-14 dunia.

(Pemain perseorangan negara, Lee Zii Jia)


Kejohanan Olahraga Asia: Umar sasar perbaharui rekod kebangsaan

PATTAYA, 11 Julai - Pemegang rekod 400 meter kebangsaan, Umar Osman menyasarkan untuk memperbaharui rekod kebangsaan miliknya menjelang kejohanan Olahraga Asia yang bakal membuka tirainya bermula esokUmar berkata dia menganggap catatan masa yang baik mampu meningkatkan motivasinya bagi memberi persembahan terbaik di kejohanan tersebut."Setelah memenangi acara 400 meter di Sukan Sea baru-baru ini, saya menjadi perhatian."Saya perlu mengekalkan persembahan dan anggap ia sebagai motivasi untuk pergi lebih jauh.Insya-Allah saya akan buat yang terbaik di sini", katanya.Menurut Umar, cabaran tentunya terarah kepada atlet-atlet dari negara Timur Tengah dan menganggap ia sebagai satu cabaran buat dirinya."Pencabar utama saya ramai. Kalau diikutkan ranking, saya dianggap sebagai 'underdog'."Tentunya cabaran datang daripada atlet-atlet Timur tengah (Arab)", katanya di sini.Pada Sukan SEA yang berlangsung di Phnom Penh Mei, lalu Umar mencipta sensasi apabila merangkul pingat emas acara 400 meter sekaligus memecahkan rekod kebangsaan yang berusia 22 tahun dengan catatan 45.34 saat.Kejayaan itu memadam rekod 46.41 saat milik Mohd Zaiful Zainal Abidin pada Kejohanan Olahraga remaja Asia 2001 di Brunei.


Juara bertahan Piala Dunia Wanita AS tiba di New Zealand

AUCKLAND, 11 Julai - Juara bertahan Amerika Syarikat (AS) tiba di Auckland menjelang Piala Dunia Wanita FIFA.Amerika Syarikat menyatakan komitmen untuk menjadi pasukan pertama dalam permainan lelaki atau wanita bagi memenangi Piala Dunia tiga kali berturut-turut.Pasukan negara itu memulakan kempen pada aksi Piala Dunia mereka pada 22 Julai menentang Vietnam di Auckland.Kejohanan 2023 akan diadakan di Australia dan New Zealand. - REUTERS


OCA sahkan takraw kekal dipertandingkan pada tiga edisi Sukan Asia

KUALA LUMPUR, 11 Julai - Majlis Olimpik Asia (OCA) mengesahkan sepak takraw kekal dipertandingkan dalam tiga edisi Sukan Asia akan datang, dari 2026 hingga 2034.Perkara itu dimaklumkan Persekutuan Sepaktakraw Antarabangsa (ISTAF).Tiga edisi tersebut akan berlangsung di Jepun, Qatar dan Arab Saudi.Setiausaha Agung ISTAF, Datuk Abdul Halim Kader memaklumkan, ia merupakan pengiktirafan besar kepada sukan sepak takraw."Saya mengucapkan terima kasih kepada OCA yang telah bersetuju memberi peluang kepada ASTAF dan ISTAF.Pertandingan sepak takraw akan berada di Sukan Asia Jepun 2026, Doha 2030 dan Riyadh 2034 nanti", katanya ketika ditemui pemberita di sini.Sepak takraw akan dipertandingkan pada Sukan Asia Hangzhou, China, yang dijadual berlangsung bermula 23 September hingga 8 Oktober depan.

(Setiausaha Agung ISTAF, Datuk Abdul Halim Kader)


Postecoglou mahu Harry Kane kekal di Tottenham Hotspur

LONDON, 11 Julai- Pengurus baharu Tottenham Hotspur, Ange Postecoglou berharap dapat meyakinkan penyerang, Harry Kane untuk kekal di kelab itu.Walau bagaimanapun, dia tidak dapat memberi sebarang jaminan berhubung masa depan bintang England itu.Kane, penjaring terbanyak Spurs, telah dikaitkan dengan perpindahan ke kelab dari Bundesliga iaitu Bayern Munich selain beberapa kelab termuka dunia lain turut berminat untuk mendapatkan khidmatnya."Harry Kane adalah salah seorang penyerang utama di dunia dan saya mahu dia terlibat di sini.“Saya mahu menjadikan kelab ini berjaya. Untuk itu, kita perlu berlatih dan bekerjasama membina pasukan yang kuat," kata Postecoglou pada sidang akhbar pada Isnin. Spurs melantik Postecoglou pada Jun selepas menamatkan saingan di tempat kelapan dalam Liga Perdana, musim yang berakhir dengan huru-hara.Kelab London utara itu terlepas gagal menamatkan kemarau trofi mereka selama 15 tahun."Perkara yang paling saya hargai ialah mencipta sesuatu yang kekal dan kekal di luar tempoh saya. Senario yang dialami Tottenham sekarang adalah yang paling memotivasikan saya," tambahnya.

(Pengurus baharu Tottenham Hotspur, Ange Postecoglou/REUTERS)

Postecoglou bukanlah pilihan popular untuk pengurus Spurs, dengan peminat menunjukkan dia mempunyai sedikit pengalaman dalam bola sepak Eropah berbanding Julian Nagelsmann dan Arne Slot, yang turut dikaitkan dengan tugas itu.Peminat Spurs melancarkan kempen media sosial menentang warga Australia itu, dengan hashtag #NoToPostecoglou.Hashtag itu tular di Twitter semasa pelantikannya, tetapi Postecoglou berkata dia tidak peduli dengan reaksi itu."Saya tidak pernah mengambil peranan media sosial sebagai pengukur bagaimana orang benar-benar memikirkan saya, " kata Postecoglou."Peminat Tottenham mempunyai hak untuk memberi pendapat mereka. Untuk sebahagian besar, saya fikir penyokong mahu saya berjaya kerana itu bermakna kelab itu berjaya."Spurs memulakan pra-musim mereka dengan perlawanan menentang West Ham United. Mereka akan menentang Leicester City, AS Roma dan Shakhtar Donetsk dalam perlawanan persahabatan, sebelum menentang Brentford dalam perlawanan pembukaan liga pada 13 Ogos.- REUTERS


TFC ikat pemain tengah Uzbekistan

KUALA NERUS, 10 Julai - Pemain tengah dari Uzbekistan, Nurillo Tukhtasinov menjadi import terbaharu Terengganu FC (TFC), bagi mengisi kuota import bebas pada jendela kedua musim ini.Ketua Pegawai Eksekutif Terengganu Football Club Sdn Bhd (TFCSB), Ab Rasid Jusoh berkata pemain berusia 26 tahun itu memiliki rekod cemerlang dan pernah dinobatkan sebagai pemain tengah terbaik Liga Uzbekistan.Beliau berkata sebelum menyertai TFC, Tukhtasinov yang berketinggian 1.72 meter itu pernah beraksi bersama pasukan FC Neftchi Fergana di Liga Super Uzbekistan."Tukhtasinov telah menandatangani kontrak selama 18 bulan dengan skuad Penyu bagi mengisi kuota pemain import bebas."Kehadirannya dapat memberi impak positif kepada kelab untuk mengharungi baki saingan Liga Super, Piala Malaysia dan Piala Konfederasi Asia (AFC) yang dijangka bermula September depan," katanya dalam kenyataan hari ini.

(Pemain tengah dari Uzbekistan, Nurillo Tukhtasinov pada hari pertama latihannya hari ini/FOTO FB TFC)

Ab Rasid berkata pemilihan Tukhtasinov berdasarkan pengalaman luas dalam skuad kebangsaan Uzbekistan iaitu bersama skuad bawah 19 tahun, skuad bawah 20 tahun dan skuad bawah 23 tahun."Ini adalah kali pertama beliau beraksi di Liga Malaysia bersama pasukan hitam putih dan akan memakai jersi bernombor 97, iaitu sempena tahun kelahirannya 1997."Beliau akan tiba di Terengganu dalam masa terdekat untuk memulakan latihan bersama rakan sepasukan," katanya.Sementara itu, Tukhtasinov berkata beliau amat teruja untuk memulakan cabaran di Liga Malaysia yang amat asing baginya.Bagaimanapun, beliau berkata ia tidak menjadi halangan kerana misi utama adalah untuk membantu pasukan TFC memperoleh kejayaan. - BERNAMA


CONCACAF: AS iringi Jamaica ke separuh akhir

MIAMI, 10 Julai -Amerika Syarikat, AS mara ke separuh akhir selepas menewaskan Kanada 3-2 pada penentuan penalti selepas kedua-dua pasukan terikat 2-2 selepas masa tambahan.Pasukan 'Uncle Sam' itu bakal berdepan Panama pada Rabu di Las Vegas, manakala Jamaica bertemu Mexico pada satu lagi perlawanan separuh akhir.Pada perlawanan tersebut, kedua-dua pasukan saling berbalas serangan namun gagal menembusi kekebalan benteng pertahanan pasukan masing-masing.Kedudukan separuh masa pertama berakhir dengan tanpa jaringan.Memasuki babak kedua, kedudukan tidak berubah sehingga minit ke-88 apabila pemain gantian AS, Brandon Vazquez menanduk masuk hantaran lintang DeJuan Jones.Ketika perlawanan seolah-olah berpihak kepada AS, Kanada dihadiahkan sepakan penalti selepas bola terkena tangan pertahanan AS, M. Robinson dalam kotak penalti.Penyerang Kanada, Steven Vitoria tenang menyempurnakan penalti bagi menyamakan kedudukan 1-1 pada minit ke-93.Perlawanan dilanjutkan kepada masa tambahan dengan kedua-dua pasukan berusaha menambah jaringan.Jacob Shaffleburg menjaringkan gol kedua buat Kanada pada minit ke-109 perlawanan sebelum AS bangkit menyamakan kedudukan menerusi gol sendiri oleh pemain Kanada, Scott Kennedy pada minit ke-114.Perlawanan ditentukan menerusi sepakan penalti yang dimenangi oleh AS dengan jaringan 3-2.Ketua jurulatih AS, B.J. Callaghan memuji semangat juang anak-anak buahnya yang bangkit selepas ketinggalan."Perlawanan ini sangat bagus bagi melihat karekter para pemain."Mereka berjaya membuktikannya menerusi perlawanan hari ini", kata Callaghan kepada Fox Sports.Ini merupakan kali ketujuh buat pasukan AS mara ke separuh akhir.Sebelum ini AS telah memenangi kejuaraan Piala Emas CONCACAF sebanyak enam kali iaitu pada 1991, 2002,2005,2007,2013,2019, dan 2021.


Piala Emas CONCACAF : Jamaica ke separuh akhir

MIAMI, 10 Julai - Jaringan tunggal oleh Amari'i Bell sudah cukup untuk mengesahkan kemaraan Jamaica ke separuh akhir kejohanan apabila menewaskan Guatemala 1-0.Pada perlawanan yang berlangsung di TQL Stadium di Cincinnati itu, Guatemala dilihat lebih mendominasi perlawanan dengan serangan-serangan bertali arus ke kubu Jamaica.Guatemala hampir di depan pada minit ke-6 perlawanan, namun rembatan lemah penyerang Rubio Rubin tepat ke dakapan penjaga gol Jamaica, Andre Blake.Guatemala sekali lagi menghadirkan ancaman buat Jamaica, namun rembatan oleh pemain pertahanannya, Aaron Herrera pada minit ke-19 melambung tinggi melepasi palang gol.Jamaica kembali memperkemaskan permainan dan berhasil menjaringkan gol pada minit ke-51 hasil jaringan Amari'i Bell yang berjaya menolak masuk bola hantaran Demarai Gray.Kedudukan 1-0 kekal sehingga tamat permainan.Sementara itu, penjaring gol, Amari'i Bell menyifatkan kemenangan tersebut membakar semangat rakan sepasukannya pada perlawanan separuh akhir nanti."Sesuatu yang sangat menggembirakan apabila dapat mara ke separuh akhir. Kami tidak akan berhenti sehingga kami memenangi kejohanan ini", kata Bell.Pasukan yang digelar 'The Raggae Boyz mara ke separuh akhir kejohanan buat kali keempat penampilan dan mampu mara ke final buat kali pertama sejak 2017.Pasukan Jamaica bakal bertemu Mexico pada perlawanan separuh akhir pada Ahad ini.-AFP


PSG ikat Lucas Hernandez

PARIS, 10 Julai - Kelab gergasi Perancis, Paris Saint Germain telah menandatangani pemain pertahanan Lucas Hernandez dari Bayern Munich bagi tempoh lima tahun dengan nilai perpindahan £34 juta.Hernandez yang bermain sebanyak 107 kali dan menjaringkan dua gol ketika bersama kelab gergasi Jerman itu berkata, dia sangat teruja untuk bermain dengan juara bertahan Liga Perancis berkenaan."Saya teruja. Saya menunggu sangat lama bagi menyertai kelab ini (PSG)."Akhirnya impian telah terlaksana. Ini adalah hari yang sangat istimewa", kata Hernandez.Sepanjang kariernya bersama Bayern Munich, Hernandez berjaya memenangi kejuaraan trebel pada 2019Hernandez yang memenangi Piala Dunia pada 2018 ketika bersama skuad kebangsaan Perancis merupakan antara pemain penting buat skuad tersebut sehingga layak ke final Piala Dunia 2022, namun ditewaskan oleh Argentina menerusi penentuan sepakan penalti.-BBC.com

(Pemain pertahanan Perancis, Lucas Hernandez/FOTO AFP)


Peminat desak JDT dikenakan hukuman lebih berat berhubung isu suar

KUALA LUMPUR, 9 Julai - Rata-rata peminat bola sepak tempatan di media sosial mendesak Persatuan Bolasepak Malaysia (FAM) dan Liga Bolasepak Malaysia (MFL) mengenakan hukuman lebih berat terhadap kelab Johor Darul Ta’zim (JDT) susulan isu menyalakan suar di stadium.Desakan hukuman denda pemotongan mata dan bermain tanpa kehadiran penonton dibuat rata-rata peminat susulan tindakan segelintir penyokong Harimau Selatan yang menyalakan suar di dalam Stadium Sultan Ibrahim, Iskandar Puteri, pada aksi Liga Super menentang Negeri Sembilan, malam tadi.Peminat di media sosial menyifatkan tindakan menyalakan suar itu sebagai tidak menghormati MFL selaku badan pentadbir Liga-M dan mencabar FAM sebagai badan induk bola sepak negara.Tindakan menyalakan suar itu berlaku kira-kira 48 jam selepas FAM mengenakan denda RM120,000 terhadap JDT, Khamis lalu, atas tindakan penyokongnya menyalakan suar pada tiga perlawanan Liga Malaysia (Liga-M) di Stadium Sultan Ibrahim musim ini.Tindakan menyalakan suar adalah melanggar obligasi penganjuran perlawanan dan bertentangan dengan Artikel 70.1 Kod Tatatertib FAM yang melarang penyokong membawa masuk barang larangan ke dalam stadium.Sebelum ini, penyokong JDT menyalakan suar selepas perlawanan dalam dua aksi Liga Super masing-masing ketika berdepan Sabah FC pada Mac lepas dan Kedah Darul Aman FC (April) serta dalam satu aksi Piala FA berdepan PDRM FC pada April.JDT ketika ini selesa menerajui takhta Liga Super selepas cemerlang merakam 16 kemenangan berturut-turut untuk mengumpul 48 mata, meninggalkan pencabar terdekat Selangor FC di tempat kedua dengan perbezaan 14 mata, selain turut layak ke final Piala FA musim ini. - BERNAMA


Roy King 'sapu' gelaran berganda

KUALA LUMPUR, 9 Julai - Pemain beregu serba boleh negara, Yap Roy King, membuktikan keunggulannya apabila muncul satu-satunya individu meraih gelaran berganda menerusi acara beregu campuran dan beregu lelaki pada Kejohanan Badminton Kebangsaan 2023.Pada aksi final di Stadium Juara Bukit Kiara di sini, hari ini, pemain berusia 22 tahun itu, yang mewakili Persatuan Badminton Malaysia (BAM), merangkul gelaran pertama ketika berpasangan bersama Valeree Siow dalam acara beregu campuran menewaskan Choong Hon Jian-Go Pei Kee, 21-19, 21-18.Beliau kemudian turun beraksi dalam final beregu lelaki bergandingan dengan Wan Mohd Arif Sharuddin Wan Junaidi dan membenam cabaran Low Hang Yee-Ng Eng Cheong, 21-17, 21-12.“Saya memang berniat mahu menang (dua-dua acara), semua pun mahu jadi juara dan saya cuma berikan yang terbaik. Saya berikan yang maksimum untuk kedua-dua acara, kalau tidak ia tidak adil untuk pasangan saya,” katanya kepada pemberita selepas upacara penyampaian hadiah di sini.Mengulas lanjut, Roy King menyerahkan kepada barisan kejurulatihan mengenai kedudukannya yang bermain dalam acara berbeza sambil menjelaskan beraksi dalam dua acara tidak membebankannya.Berdasarkan ranking dunia, Roy King dan Wan Mohd Arif berada di posisi ke-85 selepas mula bergandingan pada Mac lepas susulan rombakan yang berlaku sementara gandingannya bersama Valeree di kedudukan ke-61.

Sementara itu, Wan Mohd Arif mahu terus kekal bersama gandingannya itu selepas mula rasa selesa.“Ranking pun sudah 85 kalau nak pecah (pisah) semula memang sayang, nak kejar ranking bukan senang...saya pun kesiankan Roy sebab saya saat-saat akhir pilih dia. Saya berterima kasih kepadanya sebab dapat terima saya.“Saya pun tiada masalah dan boleh ikut (cara permainan) dia, lagi satu kita ada kelebihan sebab seorang kanan dan seorang lagi kiri. Giliran kami pun tiada masalah sebab boleh ikut kelajuan masing-masing...cuma dari aspek bertahan masih belum konsisten dan perlu diperbaiki,” katanya.Pencapaian Roy King hari ini menyaksikan beliau membawa pulang wang kemenangan keseluruhan bernilai RM12,500 (selepas bahagi dua dengan pasangan) selain menambah koleksi kejayaan selepas merangkul gelaran Cabaran Antarabangsa Nantes bersama Wan Mohd Arif di Perancis, bulan lepas.Juara beregu lelaki menerima wang kemenangan bernilai RM15,000 sementara RM10,000 bagi beregu campuran. - BERNAMA


Pemangku Raja Perlis sempurnakan perasmian Liga Besbol Kebangsaan

(Tuanku Syed Faizuddin pada perasmian Liga Besbol Kebangsaan 2023 di Padang Besbol UPM di Serdang hari ini)

SERDANG, 9 Julai - Pemangku Raja Perlis Tuanku Syed Faizuddin Putra Jamalullail berkenan menyempurnakan perasmian Liga Besbol Kebangsaan 2023 di Padang Besbol Universiti Putra Malaysia (UPM) di Serdang hari ini.Berangkat sama Raja Puan Muda Perlis, Tuanku Hajah Lailatul Shahreen Akashah Khalil.Keberangkatan tiba baginda berdua disambut oleh Menteri Belia dan Sukan Hannah Yeoh dan Presiden Persekutuan Besbol Malaysia (PBM) Sazali Husain.Tuanku Syed Faizuddin dalam ucapannya bertitah pembabitan masyarakat dalam sukan dapat membentuk budaya cara hidup yang sihat, selain membantu membina keyakinan dan keterampilan diri seseorang individu. "Melalui penglibatan sukan juga, seseorang itu akan didedahkan dengan pelbagai nilai-nilai kehidupan.  Dengan menyertai aktiviti sukan yang melibatkan rakan sepasukan dan pertandingan, kita akan merasai pengalaman menang atau kalah serta belajar untuk bekerjasama dan bertoleransi dalam mencapai suatu misi," titah baginda.

Liga Besbol Kebangsaan 2023 julung kali dianjurkan oleh PBM bersama pihak penaja AEON BiG Sdn Bhd, Kementerian Belia dan Sukan serta Majlis Sukan Negara (MSN). Liga itu telah bermula pada 10 Jun lepas dan dijalankan selama enam minggu pada setiap Sabtu dan Ahad yang disertai 184 peserta berusia 20 hingga 30 tahun dari lapan negeri iaitu Perlis, Perak, Selangor, Wilayah Persekutuan Kuala Lumpur, Putrajaya, Negeri Sembilan, Melaka dan Johor.Sementara itu, Hannah menerusi ucapannya berkata Kementerian Belia dan Sukan (KBS) sedia komited untuk menyalurkan platform bagi membawa sukan besbol ke peringkat yang lebih membanggakan di tanah air.  “Penganjuran Kejohanan Liga Besbol Kebangsaan 2023 ini telah membuka peluang kepada atlet-atlet muda menunjukkan bakat mereka dan sekali gus mampu menjadi medan pemilihan atlet bagi mewakili negara ke kejohanan antarabangsa,” katanya.


NPE Highway Challenge terima penyertaan lebih 8,000 peserta

KUALA LUMPUR, 9 Julai - Seramai 8,500 peserta menyertai NPE Highway Challenge siri ke-2 di Lebuhraya Baru Pantai (NPE) pagi tadi.Larian yang bermula pada pukul 5.30 pagi itu disempurnakan Menteri Belia dan Sukan, Hannah Yeoh. Ketua Pegawai Eksekutif (CEO) Divisyen Tol IJM, Wan Salwani Wan Yusoff berkata, beliau berpuas hati dengan penganjuran kali ini yang telah mencapai sasaran yang ditetapkan.

"Memang kita jangka sekitar 9,000 ke 10,000 pelari untuk NPE run siri ke-2 ini dan kita sudah mencapai sasaran campur dengan BESRAYA sekitar 15,000. Ini pertama kali selepas COVID kita buat secara fizikal dan ini memang yang ditunggu-tunggu," katanya. NPE Highway Challenge yang bertemakan 'King Of The Highway' menawarkan tiga kategori iaitu Fun Run 5km, 10km serta Cabaran Larian 21km, mengikut peringkat umur tertentu.

NPE Highway Challenge merupakan salah satu larian IJM Allianz Duo Highway Challenge 2023 selain Besraya Highway Challenge.

IJM Allianz Duo Highway Challenge adalah penganjuran larian kali pertama di dunia membabitkan dua lebuhraya utama di Malaysia yang diuruskan oleh IJM.


Piala Emas CONCACAF: Hatrik Diaz bawa Panama ke separuh akhir

MIAMI, 9 Julai - Penyerang Panama, Ismael Diaz mencetak hatrik bagi membawa Panama melangkah ke separuh akhir pada kejohanan Piala Emas CONCACAF selepas menewaskan Qatar 4-0 semalam.Pada perlawanan tersebut, skuad 'TheCanalmen mendahului perlawanan pada minit ke-19 selepas Edgar Barcenas menanduk masuk hantaran di sebelah kiri oleh Eric Davis.Pasukan Qatar yang juga Juara Asia dilihat tempang setelah kehilangan enam pemain utama akibat penggantungan kad kuning ternyata bukan tandingan skuad Panama apabila sekali lagi menambah gol kedua menerusi Diaz pada minit ke-56 yang merembat bola melepasi jangkauan penjaga gol Qatar.Diaz terus menjadi pemusnah buat pasukan Qatar apabila menjaringkan gol ketiga Panama sekali gus gol kedua peribadinya pada minit ke-63 apabila menyempurnakan gol selepas rembatan Carrasquilla ditampan oleh pertahanan Qatar.Diaz menyempurnakan hatrik pada minit ke-65 dengan gol keempat Panama hasil lorongan cantik oleh Jose Fajardo.Keputusan 4-0 kekal sehingga tamat permainan.Panama bakal bertemu pemenang di antara Amerika Syarikat dan Kanada pada satu lagi perlawanan suku akhir yang bakal berlangsung esok.-AFP


Liga Super: Penang FC tambah derita Kelantan FC

GEORGE TOWN, 9 Julai - Penang FC menumpaskan Kelantan FC 4-3 dalam perlawanan Liga Super yang berlangsung di Stadium Bandaraya, malam tadi.Pada perlawanan itu, pasukan pelawat terlebih dahulu membuka jaringan sulung minit ke-11 hasil ledakan penyerangnya, Muhammad Harith Akif Mohd. Shahar.Tidak menunggu lama, Penang FC berjaya menyamakan kedudukan menerusi sepakan percuma pemain sayap tengah, Muhammad Hadin Azman minit ke-19.Muhammad Hadin sekali lagi berjaya menambah jaringan kedua pasukan pada minit ke-30.

Penang FC terus menambah jaringan ketiga menerusi pemain pertahanannya, Rafael Vitor pada minit ke-41.Menghampiri minit terakhir masa pertama, Kelantan FC berjaya menjaringkan gol kedua hasil rembatan pemain tengahnya dari Indonesia, Natanael Siringo pada minit ke-48.Memasuki babak kedua, pasukan kendalian Angel Alfredo Vera dilihat enggan menyerah kalah apabila menambah lagi jaringan menerusi Muhammad Harith Akif, minit ke-46.Bagaimanapun, memasuki minit terkahir perlawanan, Penang FC berjaya menghasilkan jaringan pada minit ke-84 hasil sepakan penyerang, Muhammad Alif IkmalrizalKedudukan 4-3 kekal sehingga wisel penamat dibunyikan. Penang FC kini berada di kedudukan ke sembilan dengan 19 mata, manakala Kelantan FC pula berada di kedudukan tercorot liga dengan mengumpul empat mata.Selepas ini, Penang FC dijadual akan bertemu dengan Selangor FC manakala Kelantan FC pula dijadualkan bakal bertemu juara bertahan Liga Super, Johor Darul Takzim (JDT) pada Jumaat ini.


Boling: Beregu wanita sumbang emas pertama Malaysia di Bangkok

(Pasangan Nurul Anis Nabila Mohd Nizam dan Anis Hannani Romzi mengungguli acara beregu wanita pada Kejohanan Tenpin Boling Remaja Asia ke-21 di Bangkok, Thailand, semalam/ FB MTBC)

KUALA LUMPUR, 8 Julai- Malaysia berjaya merangkul pingat emas pertama pada Kejohanan Tenpin Boling Remaja Asia ke-21 selepas pasangan Nurul Anis Nabila Mohd Nizam dan Anis Hannani Romzi mengungguli acara beregu wanita di Bangkok, Thailand.Kejayaan itu hadir selepas gandingan negara mengumpul keseluruhan 2,544 mata untuk mengatasi pencabar terdekat dari Korea Selatan Choi Yurin-Park Sunwoo yang terpaksa berpuas hati membawa pulang perak dengan meraih keseluruhan 2,504 mata.Pingat gangsa menjadi milik pasangan Singapura Arianne Tay-Colleen Pee yang mengutip keseluruhan 2, 488 mata bagi menafikan satu lagi pasangan Malaysia untuk berada di podium selepas Adelia Nur Irwan Syazalee-Nur Hazirah Ramli sekadar mengumpul keseluruhan 2,443 mata di tempat keempat.Malaysia turut membawa pulang masing-masing satu perak dan gangsa dalam acara beregu lelaki menerusi gandingan Tsen Fan Yew-Muhammad Hariz Adlan Azman yang meraih keseluruhan 2,518 mata serta Muhammad Danial Abu Samah-Syabil Azam Syamsul Azam dengan 2,511 mata.

Kekecewaan Korea Selatan dalam acara beregu wanita terubat menerusi saingan lelaki apabila pasangan Baek Seungwoo-Park Soowan memenangi emas selepas mengumpul keseluruhan 2,600 mata.Emas dimenangi Nurul Anis dan Anis Hannani merupakan pingat kedua diraih skuad remaja negara pada kejohanan itu selepas Muhammad Hariz memenangi perak acara individu lelaki semalam.Kejohanan Tenpin Boling Remaja Asia ke-21 berlangsung dari 4 hingga 12 Julai ini.- BERNAMA


Liga Super: JDT semakin sukar dicabar

(FOTO FB JOHOR Southern Tigers )

JOHOR BAHRU, 9 Julai- Saingan Liga Super menyaksikan JDT terus mengekalkan rekod tanpa kalah dan kini telah meraih kemenangan ke-16 dalam semua perlawanan liga yang berlangsung ketika ini. Skuad Harimau Selatan menang 2-0 menentang Negeri Sembilan FC (NSFC), di Stadium Sultan Ibrahim, malam tadi.Kemenangan itu sekali gus membolehkan JDT terus unggul di puncak Liga Super dengan 48 mata.Skuad bimbingan Esteban Solari kini dibezakan dengan kelebihan 14 mata daripada pasukan tangga kedua, Selangor FC.Dalam aksi malam tadi, gol pertama JDT dijaringkan pada minit ke-20 menerusi tandukan Feroz Baharudin.Pada minit ke-44, giliran Leandro Velazquez menambah derita NSFC apabila pemain itu berjaya meledak gol kedua tuan rumah untuk kemenangan 2-0.Selepas ini JDT dijadual menentang Kelantan FC di Stadium Sultan Mohammad IV pada 14 Julai.Dalam pada itu, Jurulatih JDT, Esteban Solari berkata, meskipun babak kedua berlangsung sedikit hambar namun pasukannya masih mampu menghadiahkan tiga mata untuk memastikan skuad Harimau Selatan kekal dengan rekod tanpa kalah."Kami bermain dengan baik pada separuh masa pertama namun pada separuh masa kedua sedikit sukar. Kami tidak begitu gembira kerana pasukan berupaya melakukan beberapa percubaan mendapatkan jaringan namun tidak menghasilkan gol pada separuh masa kedua," katanya.


Jun Hao tepati ramalan ke pusingan akhir Kejohanan Badminton Kebangsaan 2023

BUKIT KIARA, 8 Julai- Pemain pilihan utama, Leong Jun Hao menepati ramalan mara ke pusingan akhir Kejohanan Badminton Kebangsaan 2023.Beliau mudah menewaskan juara dua kali, Lim Chi Wing dalam aksi straight set 21-15,21-17.Jun Hao mengakui prestasi Chi Wing bukan dalam keadaan terbaik kerana tidak menjalani latihan secara sepenuh masa."Corak permainan kena lebih sabar sebab kita main "rally" untuk kutip matalah. Tambah pula, dia pun kurang latihan, maka mesti ada kurang dari aspek fizikal dia. Saya kutip mata dengan "rally" panjang lah, kena tahan sikit," kata Jun Hao kepada pemberita.Jun Hao dijadual bertemu Muhammad Shaqeem Eiman yang sebelum itu menewaskan Chua Kim Sheng dalam satu lagi pertemuan separuh akhir.Sementara itu, saingan wanita pula menyaksikan, pemain pilihan kedua kejohanan K. Letshanaa menewaskan Siti Nurshuhaini dalam aksi tiga set, 21-9,10-21,21-15.Letshanaa bakal berdepan Wong Ling Ching dalam pertembungan final."Secara keseluruhan, persembahan saya tidak begitu baik. Saya belajar sesuatu dari perlawanan ini dan akan bersedia untuk perlawanan esok," kata Letshanaa kepada pemberita hari ini.


De Gea zahir ucapan perpisahan kepada penyokong MU

MANCHESTER, 8 Julai- Ketiadaan penjaga gol Sepanyol, David De Gea di Manchester United selepas ini adalah sesuatu perkara yang amat dirindui peminat.Kontrak De Gea telah tamat pada 30 Jun lalu selepas 12 musim berkhidmat untuk skuad The Red Devils, sekali gus menjadikan dia sebagai pemain paling lama berkhidmat dengan 550 penampilan.Sosok pemain tinggi lampai itu mewarnai arena bola sepak Inggeris sejak dia di bawa masuk oleh pengurus legenda, Alex Ferguson pada 2011.“Saya hanya mahu menghantar mesej perpisahan ini kepada semua penyokong Manchester United,” tulis De Gea di Instagram."Saya ingin merakamkan rasa terima kasih dan penghargaan yang tidak berbelah bahagi atas kasih sayang selama 12 tahun yang lalu. Kami telah mencapai banyak kejayaan sejak Sir Alex Ferguson yang dikasihi membawa saya ke kelab ini."De Gea, 32 tahun pernah memenangi Liga Perdana pada musim kedua bersama kelab itu, tahun akhir Ferguson sebagai pengurus selain turut memenangi Piala Liga, Piala FA dan Liga Europa.Dia juga pernah dinobatkan pemenang Sarung Tangan Emas untuk rekod bersih terbanyak dalam semusim dua kali, yang kedua datang pada kempen 2022-23 ketika United menduduki tempat ketiga dan layak ke Liga Juara-Juara.De Gea juga pernah menjadi pemain termahal kelab Manchester United, namun tidak pernah beraksi untuk Sepanyol sejak 2020.

United telah dikaitkan dengan perpindahan untuk mendapatkan penjaga gol Inter Milan, Andre Onana."Ia adalah tempoh yang tidak dapat dilupakan dan berjaya sejak saya datang ke sini. Saya tidak menyangka daripada meninggalkan Madrid sebagai seorang budak muda, kami akan mencapai apa yang kami lakukan bersama," kata De Gea."Kini, masa yang sesuai untuk menyahut cabaran baharu, untuk mendorong diri saya semula dalam persekitaran baharu."- REUTERS


John Terry kembali ke akademi Chelsea

LONDON, 8 Julai- Bekas kapten Chelsea, John Terry mengumumkan akan kembali ke akademi kelab Liga Perdana itu selepas berkhidmat dengan Leicester City.Terry, 42 tahun sebelum itu dilantik sebagai penolong pengurus bagi membantu ketua jurulatih The Foxes, Dean Smith pada April tahun ini.Kontrak Terry di Leicester tidak diperbaharui berikutan penyingkiran pasukan itu daripada liga utama Inggeris."Saya gembira dapat kembali ke rumah bekerja di akademi dan meneruskan peranan saya di kelab," kata Terry di Instagram.Terry memulakan karier kejurulatihannya pada 2018 sebagai penolong pengurus di Aston Villa.Bekas pertahanan dan juara Liga Perdana lima kali itu memenangi setiap trofi utama sepanjang 19 tahun berkhidmat di Stamford Bridge, menjadikannya kapten Chelsea yang paling berjaya.- REUTERS


Kejohahan Olahraga AS: Charleston, Richardson juara 100m

EUGENE, 8 Julai- Cravont Charleston melepasi juara dunia 2019 Christian Coleman untuk memenangi acara 100m pada Kejohanan Olahraga AS pada Jumaat sementara Sha'Carri Richardson memenangi acara 100m wanita untuk menempah tiket ke Kejohanan Dunia.Charleston yang berusia 25 tahun, yang tidak pernah mara ke final 100m di kejohanan AS sebelum ini, mencatat masa 9.95 saat untuk mengatasi Coleman dengan penyandang juara dunia 200m Noah Lyles ketiga.Ketiga-tiga mereka akan menyertai penyandang juara dunia Fred Kerley dalam acara itu di Kejohanan Dunia di Budapest pada bulan Ogos.Dalam pada itu, harapan Marvin Bracy-Williams untuk memperbaiki catatan pingat perak di kejohanan dunia musnah apabila dia cedera pada saringan dan gagal mara manakala pemenang pingat gangsa Trayvon Bromell, berlumba dalam keadaan yang sangat sukar kerana kecederaan, hanya menduduki tempat keenam dalam perlawanan akhir.Selepas perlumbaan, Bromell berkata dia akan menjalani pembedahan tidak lama lagi.Dalam acara wanita, Richardson menempah tiket ke kejohanan dunia buat kali pertama dengan kemenangan 100m yang penuh emosi selepas melakar 10.82 saat.Brittany Brown menduduki tempat kedua dalam masa 10.90 saat manakala Tamari Davis di tempat ketiga dengan 10.99 saat."Saya sudah bersedia dari segi mental, fizikal dan emosi, dan saya di sini untuk kekal," kata Richardson kepada penyiar NBC selepas dia naik ke tempat duduk untuk memeluk beberapa orang.Kemenangan itu adalah petanda baik untuk Richardson, yang sebelum ini terkenal selepas dihalang daripada menyertai Olimpik Tokyo kerana diuji positif ganja.Dia kemudian melihat harapannya untuk bersaing untuk pingat pada Kejohanan Dunia tahun lalu lenyap apabila dia tersingkir daripada sesi ujian AS.-AFP


KBS fokus bantu perkasa atlet wanita selepas bersara

BUKIT JALIL, 8 Julai - Ekosistem sukan di Malaysia kurang memberi fokus untuk membantu memperkasakan atlet wanita melanjutkan kerjaya selepas bersara.Menteri Belia dan Sukan, Hannah Yeoh berkata sistem sokongan yang kurang mapan menyebabkan negara gagal melahirkan lebih ramai jurulatih wanita.

"Jadi peluang pekerjaan sebagai jurulatih itu walaupun ada tetapi kalau sokongan infrastruktur seperti penjagaan anak semua itu tidak wujud, kita tidak akan dapat melahirkan jurulatih wanita," katanya ketika ditemui pemberita pada Karnival Allianz Moveforward di Majlis Sukan Negara (MSN), di sini.Tambah Hannah, satu sesi dialog awam bersama atlet wanita akan diadakan dalam masa terdekat bagi mendapatkan pandangan berkaitan cabaran dan halangan golongan berkenaan meneruskan kerjaya dalam bidang sukan masing-masing.Dalam pada itu, Hannah turut menafikan kekurangan peruntukan bukan punca utama kontinjen Malaysia mencatatkan pencapaian terburuk pada temasya Sukan SEA, Kemboja yang melabuhkan tirainya 17 Mei lepas.Beliau berkata, MSN telah mengumpul segala input cabaran yang dihadapi atlet daripada persatuan sukan yang dibangkitkan pada sesi mesyuarat pascanilai yang diadakan pada Jumaat dan Sabtu lepas. “Kekurangan peruntukan bukan faktor utama, ada pelbagai faktor, mereka MSN telah kumpul, kita akan lihat satu persatu. Kita juga ingin pastikan sekiranya ada cabaran yang boleh diatasi dalam jangka masa terdekat sebelum Sukan Asia, kita akan atasi,” katanya


Aura debut Viktor Wembanyama

(Penampilan sulung Viktor Wembanyama bersama San Antonio Spurs / AFP)

LAS VEGAS, 8 Julai- Pemain pilihan draf utama NBA Victor Wembanyama membuat penampilan sulungnya dengan San Antonio Spurs pada Jumaat, dalam aksi Liga Musim Panas NBA menentang Charlotte.Seramai 17,500 penonton memenuhi Arena Thomas & Mack untuk menyaksikan sendiri ketangkasan pemain berketinggian 7 kaki 4 (2.24m), yang dianggap prospek terbaik NBA sejak LeBron James membuat debut dua dekad lalu.Sudah menjadi bintang dalam liga Perancis, Wembanyama terdahulu diangkat sebagai pilihan utama apabila Spurs memenangi Loteri Draf NBA pada Mei sekali gus mendapat perhatian global.Liga Musim Panas, yang menampilkan bakat muda yang mencari tempat dalam senarai NBA, menawarkan Wembanyama perlawanan pertamanya dalam jersi Spurs, tetapi akan menemphi lebih banyak pertandingan akan datang, termasuk perlawanan pramusim dan perlawanan musim tetap San Antonio 2023-24 mulai Oktober.Beberapa jam sebelum perlawanan itu, polis Las Vegas berkata tiada pertuduhan akan difailkan daripada insiden di mana pengawal yang melindungi Wembanyama terlibat dalam insiden dengan Britney Spears.Laporan media mengatakan Spears telah ditolak oleh pengawal Wembanyama, dan penyanyi itu menyiarkan di Instagram bahawa seorang pengawal keselamatan telah memukulnya di muka, hampir menjatuhkanya dan menyebabkan cermin matanya jatuh dari muka.Suami Spears, Sam Asghari berkata, kejadian itu "ganas" dan "di luar kawalan," menyiarkan di media sosial bahawa isterinya telah "dipukul di muka."Tetapi Jabatan Polis Metropolitan Las Vegas berkata pada hari Jumaat bahawa pegawai telah membuat kesimpulan "penyiasatan mereka terhadap serangan yang didakwa."“Tiada pertuduhan akan difailkan terhadap orang terbabit,” kata polis dalam satu kenyataan.Wembanyama, bagaimanapun memberitahu pemberita dia hanya mengetahui mengenai insiden itu beberapa jam kemudian.“Saya tidak tahu terdapat kekerasan berlaku, pihak keselamatan menolaknya dan saya tidak berhenti untuk melihat jadi saya terus berjalan dan menikmati makan malam,” kata pemain Perancis itu.Spears berkata dia hanya ingin memberi salam dan mengucapkan tahniah kepada pemain itu.-AFP


Terengganu sekat hajat KL City, penalti Indra Putra hampakan Perak

(Terengganu FC (FTC) sekat hasrat Kuala Lumpur City FC daripada raih tiga mata/FOTO TFC)

KUALA LUMPUR, 8 Julai - Terengganu FC (TFC) berjaya menyekat hasrat Kuala Lumpur (KL) City FC daripada meraih tiga mata selepas bangkit mengikat perlawanan 3-3 pada aksi Liga Super di Stadium Bolasepak Kuala Lumpur di Cheras, malam tadi.Pada pertembungan itu, kedua-dua pasukan saling berbalas serangan sebelum TFC terlebih dahulu memecah kebuntuan menerusi Omid Nazari pada minit ke-28, namun pasukan tuan rumah tidak menunggu lama untuk menyamakan kedudukan hasil penyudah Giancarlo Gallifuoco pada minit ke-36.Jaringan penyamaan Gallifuoco ternyata membakar moral pasukan apabila berjaya memperoleh gol kedua enam minit kemudian selepas ketua pasukan Paulo Jouse meledak jaringan peribadi ketujuhnya musim ini pada minit ke-42.Seakan separuh masa pertama berakhir dengan keputusan 2-1, skuad bimbingan Bojan Hodak menambah derita TFC apabila Romel Morales meledak gol ketiga skuad Warga Kota pada masa kecederaan sekali gus menambah tekanan terhadap pelawat.Bagaimanapun, sangkaan KL City akan terus menguasai permainan meleset apabila TFC bangkit menjaringkan dua gol dalam tempoh 10 minit di awal babak kedua, masing-masing menerusi Mohammad Nor Hakim Hassan pada minit ke-50 dan Ivan Mamut (minit ke-60).

(TFC dan KL City masing-masing berada di kedudukan keenam dan ketujuh liga/FOTO KL City)

Di penghujung perlawanan, kedua-dua pasukan terlepas peluang keemasan untuk menjaringkan gol kemenangan selepas Mamut dan pemain gantian KL City Muhammad Haqimi Azim Rosli, gagal memanfaatkan peluang terhidang di depan gawang.TFC dan KL City masing-masing berada di kedudukan keenam dan ketujuh liga berkongsi 24 mata usai 16 perlawanan.Sementara itu, jaringan penyamaan ketua pasukan Indra Putra Mahayuddin menerusi sepakan penalti pada penghujung separuh masa kedua menghadiahkan satu mata buat Kelantan United FC yang seri 1-1 ketika bertemu Perak FC dalam satu lagi aksi Liga Super di Stadium Perak, Ipoh.Terdahulu, skuad tuan rumah yang dibimbing Yusri Che Lah mendahului seawal minit kesembilan hasil tandukan Sunday Afolabi yang bijak meloloskan diri daripada kawalan pemain pertahanan lawan untuk menyambut sepakan penjuru.Kelantan United menyamakan kedudukan menerusi penalti yang disempurnakan Indra Putra pada minit ke-84 selepas Akinade Ismaheel dijatuhkan.Keputusan seri itu membolehkan Kelantan United naik satu anak tangga ke posisi ke-12 dengan mengumpul tujuh mata sementara Perak kekal di tangga ke-11 dengan kutipan 10 mata. - BERNAMA

BERITA BERKAITAN:Liga Super: TFC menang tipisTommy sudah ada bayangan kesebelasan utama pasukan TFCTFC kumpul tajaan lebih RM9 juta hadapi Liga Malaysia 2023TFC gagal raih kemenangan pertamaTFC rombak skuad barisan hadapan berdepan PDRM FCLiga Super: KL City ceria di KuantanJDT belasah KL City FC 6-1Piala FA: KL City, JDT mara ke separuh akhirLiga Super: Kelantan 2-2 KL CityKL City rampas Piala Menteri Wilayah Persekutuan


Inter Miami umum 'The Unveil' menjelang ketibaan Messi

MIAMI, 8 Julai- Kelab baharu Lionel Messi, Inter Miami akan mengadakan sebuah acara persembahan yang dipanggil 'The Unveil', pada 16 Julai di Stadium DRV PNK di Fort Lauderdale, utara Miami.Pemenang Ballon d'Or tujuh kali Argentina, Messi berkata bulan lalu bahawa dia berpindah ke kelab Major League Soccer itu selepas kontraknya di Paris Saint-Germain tamat."Acara pembukaan utama akan termasuk hiburan yang menarik, ucapan di atas padang dan banyak lagi," kata kelab.Di Miami, Messi yang memenangi Piala Dunia bersama Argentina pada Disember, dijangka akan disertai oleh bekas rakan sepasukannya di Barcelona dan bekas pemain tengah antarabangsa Sepanyol Sergio Busquets dan gandingan itu dikatakan akan dipersembahkan bersama.Kelab itu baru-baru ini melantik bekas jurulatih Barcelona dan Argentina, Gerardo "Tata" Martino untuk mengendalikan pasukan itu.Messi dijangka membuat penampilan sulung pada 21 Julai menentang kelab Mexico Cruz Azul dalam Piala Liga, kejohanan baharu antara kelab-kelab teratas dari MLS dan liga Mexico.Pemilik majoriti Inter Miami, Jorge Mas berkata kelab itu berupaya untuk menyunting tiga hingga lima pemain dalam jendela perpindahan semasa.Inter Miami berada di tangga terbawah dalam Eastern Conference MLS dan menduduki tempat ke-28 daripada 29 kelab dalam liga.Martino berkata, selepas pelantikannya, dia telah bercakap dengan Messi dan Busquets mengenai perpindahan mereka ke kelab MLS."Kadang-kadang dalam dunia bola sepak, anda mengaitkan Amerika Syarikat dan Miami dengan 'cuti'.Sebenarnya bukan itu, mereka datang untuk bersaing."Mereka datang daripada memenangi gelaran dunia, kejuaraan liga Sepanyol. Mereka tidak akan berehat. Mereka akan bersaing kerana ia adalah darah mereka," katanya.Bekas pemain tengah England dan Manchester United, David Beckham, pemilik bersama kelab itu, juga berkemungkinan akan hadir pada acara tersebut. -AFP


Nikki McCray-Penson meninggal dunia akibat kanser

WASHINGTON, 8 Julai- Juara Olimpik dua kali dan penerima anugerah All-Star NBA Wanita tiga kali Nikki McCray-Penson telah meninggal dunia pada usia 51 tahun akibat kanser.Berita sedih itu diumumkan pasukan bola keranjang wanita Universiti Rutgers pada Jumaat.McCray-Penson, yang pernah berkhidmat sebagai penolong jurulatih di Rutgers,pernah membantu skuad kebangsaan AS meraih pingat emas pada Olimpik Atlanta 1996 dan 2000 di Sydney."Hari ini adalah hari yang sangat sedih dan penuh emosi untuk semua orang yang mengenali dan menyayangi Nikki," kata ketua jurulatih Rutgers, Coquese Washington. "Nikki mempunyai senyuman yang besar dan hati yang lebih besar. Dia penuh dengan kehidupan, tenaga, dan sangat seronok berada di sekelilingnya.“Nikki menyentuh kehidupan ramai kerana dia menjadikan misinya untuk menggembirakan orang lain dan membantu mereka mencapai apa sahaja impian dan matlamat yang mereka inginkan."Kami akan sangat merinduinya tetapi akan mengekalkan ingatan Nikki dalam hati kami."McCray-Penson pernah menjadi ketua jurulatih di Old Dominion dan Mississippi State sebelum menyertai Rutgers.Sebelum itu dia adalah pembantu jurulatih di South Carolina bawah rakan sepasukan Olimpik Dawn Staley, membantu sekolah itu memenangi kejohanan kebangsaan NCAA 2017."Kehadirannya adalah sesuatu yang anda dapat rasakan sebelum anda melihatnya kerana dia mempunyai aura, tenaga positif dalam dirinya tidak kira apa yang berlaku," kata Staley dalam satu kenyataan."Program kami, sukan kami dan yang paling penting keluarganya kehilangan seorang wanita hebat - ibu, isteri, anak perempuan, kakak, rakan, jurulatih, mentor - hari ini," tweet pasukan wanita South Carolina."Nikki McCray-Penson adalah sebahagian daripada yayasan kami dan menjadikan kami program seperti kami, satu perhubungan peribadi pada satu masa."Antara mereka yang bermain dalam skuad kejuaraan South Carolina itu ialah A'ja Wilson, Pemain Paling Berharga WNBA dua kali untuk juara bertahan Las Vegas Aces.McCray-Penson bermain di WNBA dari tahun 1998-2006 untuk Washington, Indiana, Phoenix, San Antonio dan Chicago."Hati kami terasa berat apabila kami mengetahui tentang pemergian Nikki McCray-Penson," kata WNBA dalam satu kenyataan media sosial.-AFP

(Nikki McCray-Penson ketika beraksi bersama skuad kebangsaan AS di Olimpik Sydney 2000)


Liga Super: Perak FC, KUFC seri 1-1

(Foto FB Kelantan United Football Club)

IPOH, 7 Julai- Perak FC masih gagal untuk meraih tiga mata penuh apabila seri 1-1 menentang Kelantan United FC (KUFC) pada aksi Liga Super di Stadium Perak, Ipoh, malam tadi.Pada aksi tersebut, skuad The Bos Gaurus (TBG) tidak mempunyai masalah untuk mendominasi perlawanan pada babak pertama dengan tuan rumah beraksi garang apabila membuat beberapa percubaan ke atas gawang gol Kijang Hijau.Buktinya selepas 10 minit perlawanan, tandukan dari tonggak tengah, Sunday Afolabi menerusi tendangan penjuru Luciano Guaycochea memberi kelebihan kepada skuad Seladang untuk meraih gol pertama.Sepakan sudut yang diperoleh sebanyak lima kali menambah lagi peluang kepada Perak untuk mencuba melakukan serangan di gawang gol anak-anak buah Ailton Silva.Bersambung pada babak kedua, anak-anak buah Yusri Che Lah terus melakukan asakan demi asakan di kawasan lawan namun KUFC juga tidak berdiam diri apabila turut membuat percubaan ke gawang yang dijaga Shaheeswaran.Kelantan United menyamakan kedudukan menerusi penalti yang disempurnakan Indra Putra pada minit ke-84 selepas Akinade Ismaheel dijatuhkan.Keputusan seri itu membolehkan Kelantan United naik satu anak tangga ke posisi ke-12 dengan mengumpul tujuh mata sementara Perak kekal di tangga ke-11 dengan kutipan 10 mata.

(Afolabi dan Indra Putra menjadi penjaring pada perlawanan / FB PerakFC)

Sementara itu, pengendali Perak FC, Yusri Che Lah memuji usaha keras yang dipamerkan anak buahnya namun mengakui masih banyak kelemahan yang perlu diperbaiki."Tapi malam ni saya nampak pemain betul-betul berusaha keras kerana tiga perlawanan sebelum ini kita memberi laluan cukup mudah untuk pasukan lawan menjaringkan gol, malam ni akhirnya berakhir dengan sepakan penalti itu peluang yang ada dalam kebanyakan bola mati oleh pasukan pelawat," katanya.Pengendali Kelantan United FC, Ailton Dos Santos Silva pula jelas lega dengan keputusan diraih."Pasukan banyak menunjukkan peningkatan dan mencipta peluang baik. Kami datang ke sini cuba mendapat kemenangan tetapi itu tidak mustahil cuma satu yang bagus untuk kekal jarak, terus kutip mata," katanya.


Atletico Madrid sambar Azpilicueta

LONDON, 7 Julai- Pemain pertahanan, Cesar Azpilicueta menamatkan karier selama 11 tahun bersama Chelsea dengan menyertai kelab La Liga Sepanyol, Atletico Madrid.Pemain berusia 33 tahun itu mengikat kontrak selama setahun bersama pasukan yang dibimbing ketua jurulatih, Diego Simeone.Azpilicueta telah membuat 508 penampilan sepanjang bersama Chelsea dan memenangi sembilan gelaran termasuk Liga Perdana, Liga Juara-Juara, Liga Europa.Pemain kelahiran Sepanyol itu memenangi gelaran Liga Perdana semasa 'The Blues' dibimbing Jose Mourinho dan Antonio Conte.Azpilicueta menjadi antara pemain kegemaran penyokong kerana selalu memberikan segalanya buat pasukan.Dia memulakan karier bersama Osasuna sebelum berhijrah ke Marseille dan seterusnya menikmati karier gemilang bersama Chelsea.- REUTERS


Granit Xhaka sertai Bayer Leverkusen

LEVERKUSEN, 7 Julai- Bayer Leverkusen telah menandatangani pemain tengah Switzerland, Granit Xhaka dari Arsenal dengan kontrak selama lima tahun.Media Britain melaporkan kelab Jerman itu membayar €25 juta euro untuk memikat pemain berusia 30 tahun berkenaan.Xhaka menyertai Leverkusen yang dibimbing Xabi Alonso selepas menghabiskan tujuh musim bersama Arsenal.Dia membuat 297 penampilan dan berjaya menjaringkan 23 gol serta 29 bantuan jaringan.Xhaka berjaya membantu 'The Gunners' memenangi dua gelaran Piala FA.Pemain kebangsaan Switzerland itu kembali bersaing di Liga Jerman selepas empat tahun bersama Borussia Moenchengladbach sebelum menyertai Arsenal pada 2016.-REUTERS


BAM dan UoC METERAI perjanjian, lindungi kesihatan mental pemain

KUALA LUMPUR, 7 Julai- Persatuan Badminton Malaysia (BAM) memeterai satu kerjasama dengan University of Cyberjaya (UoC)  selama setahun dalam membantu perkembangan, kesejahteraan mental dan pembangunan profesional pemain.Timbalan Presiden BAM, Datuk V. Subramaniam berkata UoC akan membantu badan induk badminton negara dalam menubuhkan Unit Kesihatan Mental, yang memanfaatkan kira-kira 120 pemain di Akademi Badminton Malaysia (ABM)."Ini sebahagian daripada semua jenis sukan. BAM bertanggungjawab menyediakan latihan yang baik kepada pemain muda yang sedang membesar, jauh dari rumah dan ibu bapa mereka.Mereka di sini seawal usia 13 tahun. Ada kalanya anak-anak ini memerlukan khidmat kaunseling dan dibimbing dalam semua aspek sains sukan serta persekitarannya," kata V. Subramaniam kepada pemberita, hari ini.Fakulti Psikologi dan Sains Sosial UoC akan membantu BAM menyediakan program kesedaran kesihatan mental, psiko-pendidikan dan membina kesejahteraan serta ketahanan pemain.Selain itu, UoC turut menempatkan ahli psikologi gaya hidup di ABM.Perjanjian menang-menang itu turut menawarkan peluang latihan industri kepada pelajar UoC di bawah BAM.


Karnival Sukan Perak (SUPER) 2011 disambung semula

IPOH, 6 Julai - Karnival Sukan Perak (SUPER) yang terhenti pada 2011 akan disambung semula pada 14 hingga 16 Julai ini melibatkan lima venue.Penganjurannya sebagai medium untuk pembentukan awal pasukan bagi persediaan menghadapi temasya SUKMA yang dijangka pada Ogos tahun depan.Exco Pendidikan, Pengajian Tinggi, Belia dan Sukan, Khairudin Abu Hanipah berkata sebanyak enam jenis sukan akan dipertandingkan di lima venue iaitu badminton, hoki, olahraga; memanah, petanque, dan tenpin bowling."Bagi Karnival Sukan Perak akan datang, yang bakal diadakan pada 2025, kita sedang memikirkan kaedah dan pertambahan jenis sukan berdasarkan kemampuan kemudahan yang ada di Perak."Ini kerana kita akan gunakan kemudahan yang ada bagi dijadikan venue bagi SUPER akan datang", katanya selepas menjadi tetamu segmen Konti Sukan di Perakfm.Penganjuran Super terhenti pada 2011 apabila Sukma mula dipertandingkan setiap tahun.Pada tahun 2019, Super diadakan dalam bentuk karnival dan kali terakhir berlansung pada tahun 2021.Seramai 1700 peserta termasuk pegawai dan urusetia akan terlibat sepanjang penganjuran SUPER 2023.

(Exco Pendidikan, Pengajian Tinggi, Belia dan Sukan Perak, Khairudin Abu Hanipah)


Pascanilai Sukan SEA 2023, NSSU diminta beri cadangan penambahbaikan

KUALA LUMPUR, 7 Julai - Universiti Sains Sukan Nippon (NSSU) di Tokyo, Jepun diminta mengemukakan cadangan penambahbaikan prestasi kontinjen Malaysia di Sukan SEA Kemboja 2023.Ini berikutan pencapaian terburuk kontinjen negara di temasya dwitahunan itu.Permintaan itu dikemuka pada sesi post-mortem atau pascanilai prestasi kontinjen negara di Majlis Sukan Negara, yang berlangsung di Majlis Sukan Negara (MSN) selama dua hari bermula semalam.

Sesi pascanilai itu turut disertai Pengarah Pusat Kecemerlangan Kejurulatihan, Prof. Ito Masamitsu dan Prof Madya Fumihiko Iwahara dari Fakulti Sains Sukan NSSU.MSN memaklumkan, wakil universiti yang merupakan model negara dalam usaha meningkatkan prestasi sukan tanah air itu turut diminta mengemukakan cadangan penambahbaikan bagi temasya sukan itu pada masa akan datang."Kepakaran NSSU terbukti dengan pencapaian melahirkan 137 pemenang pingat, termasuk 41 pingat emas keseluruhan untuk kontinjen Jepun di temasya Sukan Olimpik serta Paralimpik," kata MSU menerusi kenyataan.Selain MSN dan NSSU, sesi pascanilai itu turut disertai Menteri Belia dan Sukan, Hannah Yeoh, 38 wakil persatuan sukan kebangsaan dan Majlis Olimpik Malaysia (MOM).Pada Sukan SEA Kemboja, Malaysia mencatatkan pencapaian terburuk dalam sejarah temasya dwitahunan itu sejak 1959 apabila menamatkan cabaran di kedudukan ketujuh keseluruhan dengan 34 pingat emas, 45 perak dan 97 gangsa, sekali gus gagal mencapai sasaran pingat.


JDT Fans Token, hargai sokongan peminat

JOHOR BAHRU, 6 Julai - Kelab Bolasepak Johor Darul Ta'zim (JDT) terus mengukuhkan jenamanya sebagai kelab berprestij di Malaysia menerusi pelancaran JDT Fans Token.JDT Fans Token diadakan bagi menghargai pandangan serta pendapat peminat yang sentiasa menyokong kelab tersebut sejak awal penubuhannya, 10 tahun lalu.Ketua Unit Komersil Kelab Bola Sepak JDT, Kevin Ramalingam berkata, Fans Token tersebut sebagai alternatif dan aset digital yang membolehkan penyokong mengakses undian kelab, ramalan gol termasuk ganjaran seperti barangan cendera hati  dan lain-lain. Katanya, hubungan kelab JDT dengan peminat akan menjadi lebih erat, malah membuktikan kelab itu setaraf dengan kelab-kelab antarabangsa lain yang memiliki fans token."Buat masa ni token ni pada edisi pertama berharga 1 dollar USD sahaja jadi mungkin dalam rm4 lebih je so bukan satu benda yang beratusan yang fans kita tak mampu kita memastikan benda tu wujud tapi ia adalah satu benda yang pada masa akan datang mungkin ia akan jadi benda yang valuable," kata Kevin, di sini.

Fans Token ini boleh dipindah milik dan dijual kepada penyokong lain yang berminat pada masa akan datang. Buat permulaan sebanyak 50,000 token akan dijual.


50 pasukan bersaing dalam Kejuaraan Ragbi 7s Kebangsaan

KUALA LUMPUR, 5 Julai- Sebanyak 50 pasukan akan bersaing dalam Kejuaraan Ragbi Tujuh Sebelah (7s) Kebangsaan yang bakal berlangsung di Ipoh, Perak pada 21 hingga 23 Julai ini.Menurut Pengarah Pertandingan Kesatuan Ragbi Malaysia (KRM), Fahmy Jalil, kejuaraan kali ini melibatkan 800 pemain dan pegawai berlangsung di dua venue di Stadium Ragbi Perak dan Kem Batalion 23 Rejimen Askar Melayu Diraja (RAMD).Seperti edisi tahun lalu, mengekalkan empat kategori yang akan dipertandingkan iaitu Lelaki Terbuka (15 pasukan), Wanita Terbuka (10 pasukan), Lelaki Bawah 20 Tahun (14 pasukan) dan Wanita Bawah 20 Tahun (11 pasukan).“Format kejohanan yang berlangsung selama tiga hari ini akan dijalankan dalam dua pusingan iaitu pusingan awal bagi peringkat kumpulan dan pusingan kalah mati untuk peringkat suku akhir ke atas.Tambah Fahmy, penganjuran kejohanan bakal menyediakan platform kepada pasukan untuk memperoleh peluang beraksi secara lebih kompetitif di peringkat tertinggi.“KRM berharap penganjuran pada tahun ini menjadi serampang dua mata untuk melahirkan bakat - bakat baharu yang berpotensi dan sebagai medan pemilihan pemain ragbi wanita untuk pasukan tujuh sebelah kebangsaan yang akan menyertai Kejohanan Siri Asia 2023 nanti,” katanya pada Selasa.

(Pengarah Pertandingan Kesatuan Ragbi Malaysia (KRM), Fahmy Jalil)

KRM memperuntukkan geran RM 1,000 kepada setiap pasukan bertanding dan jumlah keseluruhan yang dikeluarkan badan induk itu untuk geran tersebut adalah sebanyak RM50,000.Untuk wang hadiah kemenangan pula KRM menyediakan hampir RM 30,000 kepada para pemenang.


Le Roux sertai Bulls

JOHANNESBURG, 5 Julai- Pemain pertahanan Springboks, Willie le Roux telah menyertai Bulls dengan kontrak tiga tahun selepas menghabiskan empat musim bersama kelab Jepun Toyota Verblitz.Perkara itu kelab tersebut pada Selasa tiga jam selepas Le Roux disenaraikan dalam pasukan Afrika Selatan untuk aksi menentang Australia Sabtu ini.Le Roux akan meraih cap ke-84 pada hujung minggu dan berkemungkinan akan dimasukkan dalam skuad Springbok 33 pemain untuk mempertahankan trofi Piala Dunia Ragbi di Perancis pada September dan Oktober depan.Kontraknya bersama Bulls berkuat kuasa pada 1 Julai, namun pemain berusia 33 tahun itu hanya akan bersama kelabnya selepas Piala Dunia.Ketua Eksekutif Bulls Edgar Rathbone berkata, "Willie adalah pemain bertaraf dunia dengan begitu banyak pengalaman."Kami percaya bahawa 'kekayaan' pengalamannya akan menambah lebih banyak kestabilan kepada barisan pertahanan kami. Kemahiran beliau akan mempunyai nilai yang sangat besar."Sebelum ini, Pengarah ragbi Bulls, Jake White berkata bahawa mereka mesti menguatkan skuad mereka andai bercita-cita untuk menjulang trofi Eropah.Bulls memenangi Super Rugby tiga kali dalam empat musim dari 2007 dan merupakan pasukan kedua paling berjaya dalam pertandingan domestik utama, Piala Currie, dengan 25 gelaran.-AFP


Ancelotti, Ketua Jurulatih Brazil untuk Copa America

SAO PAULO, 5 Julai- Jurulatih Real Madrid, Carlo Ancelotti akan mengendali pasukan kebangsaan Brazil untuk kempen Copa America 2024.Persekutuan Bola Sepak Brazil (CBF) mengesahkan perkara tersebut pada Selasa.Sebelum ini, CBF mengumumkan Fernandi Diniz dari Fluminense akan mengendalikan pasukan itu dalam tempoh sementara.Ancelotti mempunyai baki semusim dalam kontraknya bersama Real dan akan mengambil alih Brazil tepat pada masanya untuk Copa America yang akan diadakan di Amerika Syarikat mulai Jun 2024.-AFP


Roberto Firmino, senjata baharu Al-Ahli

PARIS, 5 Julai- Penyerang Brazil, Roberto Firmino sah menyertai kelab Liga Arab Saudi, Al-Ahli selepas menandatangani kontrak pada Selasa.Perjanjian kontrak selama tiga tahun itu membuka lembaran baharu buat dirinya selepas kontraknya tamat bersama kelab Liverpool pada 28 Mei lalu.Pemain berusia 31 tahun itu meninggalkan Liverpool selepas lapan musim di Anfield.Firmino merekodkan jaringan sebanyak 111 gol dalam 362 penampilan dan memenangi Liga Perdana, Liga Juara-Juara dan Piala Dunia Kelab.Ketibaannya di Al-Ahli didedahkan oleh kelab itu dalam video yang disiarkan ke media sosial dan dibuat kurang seminggu selepas pasukan itu membuat perjanjian untuk menandatangani penjaga gol Senegal, Edouard Mendy dari Chelsea.Liga Pro Saudi kini mula mencipta nama dengan membawa masuk nama-nama besar dari liga utama Eropah dengan menjanjikan tawaran lebih besar.Terdahulu, bekas kapten Liverpool, Steven Gerrard mengambil alih sebagai jurulatih di Al-Ettifaq awal minggu ini, manakala Karim Benzema dan N'Golo Kante juga telah berpindah ke negara Teluk itu sejak bintang Portugal, Cristiano Ronaldo berhijrah ke Al-Nassr pada Januari sekali gus memulakan trend baharu bola sepak di Arab Saudi.- AFP


Hoki persahabatan: 'Young Tigers' mula langkah kanan

BUKIT JALIL, 4 Julai- Skuad hoki remaja lelaki kebangsaan memulakan siri perlawanan persahabatan dengan langkah kanan selepas mengatasi kelab Western Australia 3-1.Pada perlawanan yang berlangsung di Stadium Hoki Nasional Bukit Jalil itu menyaksikan pemain pertahanan T Prabu muncul wira apabila mencetak dua jaringan manakala baki satu lagi gol diperoleh menerusi Harris Iskandar Osman. Menurut Jurulatih skuad hoki remaja lelaki kebangsaan, Muhamad Amin Rahim, perlawanan itu adalah sebahagian persiapan pasukan menghadapi Hoki Piala Dunia Remaja 2023 di Kuala Lumpur, Disember ini." Sudah tentu banyak elemen-elemen penambahbaikan yang perlu kita lakukan."Kalau beraksi di peringkat antarabangsa, kita masih belum bersedia daripada segi fizikal dan kita ada peningkatan dalam permainan", katanya kepada pemberita selepas perlawanan.Skuad Young Tigers dijadual bertemu lagi dengan Western Australia dalam perlawanan persahabatan esok, Jumaat dan Sabtu sebagai persediaan menghadapi Piala Dunia Remaja 2023 di Kuala Lumpur pada Disember.Malaysia dijangka berdepan laluan sukar bagi melepasi saingan peringkat kumpulan seterusnya layak ke suku akhir apabila diundi dalam Kumpulan A bersama juara bertahan Argentina, bekas juara Australia serta Chile pada kejohanan dari 5 hingga 16 Disember depan.Pencapaian terbaik Young Tigers dalam kejohanan itu menghuni tangga keempat tiga kali iaitu pada edisi 1979 di Versailles, Perancis, 1982 (Kuala Lumpur) dan 2013 (New Delhi).

(Jurulatih skuad hoki remaja lelaki kebangsaan, Muhamad Amin Rahim)


Gerrard Ketua jurulatih baharu Al-Ettifaq

LONDON, 4 Julai -Arab Saudi terus rancak untuk menaikkan kualiti liga bola sepak negara itu.Selepas membawa masuk beberapa pemain ternama, kini mereka mula memburu jurulatih. Legenda Liverpool, Steven Gerrard muncul nama besar terbaru menyertai Liga Arab Saudi apabila dilantik sebagai Ketua Jurulatih Al-Ettifaq dengan kontrak selama dua tahun.Gerrard, 43, kembali ke bidang kejurulatihan selepas dipecat oleh Aston Villa pada Oktober lalu, kurang setahun selepas dia hanya mampu memenangi dua daripada 12 perlawanan dalam Liga Perdana Inggeris (EPL).Gerrard yang sebelum ini membimbing Rangers memenangi kejuaraan Liga Perdana Scotland musim 2020-2021 sebagai gelaran pertama karier kejurulatihannya, sudah lama menjadi sasaran kelab Arab Saudi itu.Tawaran awal Al-Ettifaq pada awalnya telah ditolak oleh Gerrad, namun, ia tidak merencatkan usaha Al-Ettifaq untuk hadir dengan tawaran baharu yang lebih lumayan.Nilai tawaran tersebut bagaimanapun tidak didedahkan.

(Ketua jurulatih, Kelab Al-Ettifaq, Steven Gerrard/FOTO AFP)


KUFC ikat dua Import Korea Selatan

KOTA BHARU, 4 Julai -Kelantan United FC hari ini menandatangani dua pemain import dari Korea Selatan dan akan memperkuatkan pasukan pada baki saingan Liga Malaysia untuk musim 2023.

Pengarah Eksekutif KUFC, Wan Mohd Zul Ikman berkata, kehadiran dua pemain import itu akan menjadi nilai tambah buat sang 'Kijang Hijau' untuk kembali memberi saingan kepada pasukan pencabar lain seterusnya memperbaiki kedudukan dalam Liga Super.Katanya, dua pemain tersebut ialah Kim Min Kyu, 22 tahun dan Kim Deok, 21 tahun.Wan Mohd Zul berkata Min Kyu berupaya beraksi di posisi sayap kiri serta kanan, dibawa masuk dari kelab Liga K4 Korea Selatan, Pyeongtaek Citizen FC, manakala Kim Deok yang beraksi di posisi pertahanan pula adalah bekas pemain kelab Thai League 3, Saraburi United FC.Kedua-dua pemain berkenaan telah menyertai sesi percubaan bersama KUFC sejak minggu lepas.Mereka mempamerkan corak permainan yang baik serta dilihat mampu memberi sumbangan kepada kelab dan pasukan.

(Pemain import baharu KUFC, Kim Min Kyu dan Kim Deok)


Terengganu FC kutip tiga mata

(Pemain Terengganu FC, Engku Muhammad Shakir (tengah) meraikan jaringannya bersama pasukan pada perlawanan Liga Super Malaysia 2023/BERNAMA)

KUALA NERUS, 4 Julai- Setelah beraksi hambar dalam beberapa perlawanan sebelum ini, Terengganu FC (TFC) kini dilihat kembali bernafas setelah menang tipis menewaskan Kedah Darul Aman (KDA FC) 1-0 di laman sendiri, hasil jaringan tunggal Engku Nur Shakir Engku Yaacob pada minit ke-16 permainan.Terdahulu percaturan pasukan tuan rumah kendalian Tomislav Steinbruckner yang mempertaruhkan sebahagian besar pemain-pemain muda dilihat menguasai permainan yang diterjemahkan melalui beberapa cubaan tepat ke gawang lawan namun gagal untuk membolosinya.Pasukan pelawat KDA FC juga dilihat beraksi bawah kemampuan sebenar setelah dua tonggak utama Manual Ott dan Lee Tuck tidak dapat beraksi berikutan hukuman penggantungan perlawanan. Begitu juga buat pengendali Sang Kenari, Nafuzi Zain yang terpaksa mengemudi dari luar padang berikut hukuman penggantungan rentetan layangan kad merah sewaktu KDA FC tewas kepada PDRM FC di laman sendiri dalam aksi Liga Super pada 4 Mac lalu.Kekebalan mempertahankan kelebihan satu gol membolehkan TFC menamatkan aksi dengan tiga mata penuh sehingga wisel ditiup pengadil, Mohamad Zamzaidi Katimin."Kami jaringkan gol kedua namun (dibatalkan) ... Jika kami lebih awal menambah jaringan sudah pasti memberi kelebihan buat kami. Sekarang kami berhempas pulas untuk tiga mata."Tetapi saya tidak boleh salahkan pemain saya," kata Ketua Jurulatih Terengganu FC, Tomislav Steinbruckner."Bila ketiadaan Manuel Ott, kapten pasukan dan Lee memang memberi impak yang boleh kata besar juga dalam pasukan sebab pemain muda tidak boleh pikul tanggungjawab itu," kata Pembantu Ketua Jurulatih KDA FC, Victor Andrag.

(Pemain Terengganu FC Nik Muhammad Sharif Haseefy (kiri) diasak pemain Kedah Darul Aman FC Bojan Ciger (tengah) pada perlawanan Liga Super Malaysia 2023/BERNAMA)


RIO DE JANEIRO, 4 Julai- Bintang bola sepak, Neymar didenda 16 juta reais (US$3.3 juta) kerana membina sebuah tasik di rumah agamnya di pinggir Rio de Janeiro tanpa lesen alam sekitar, kata pihak berkuasa.Majlis Perbandaran Mangaratiba mengeluarkan empat denda kerana "pelanggaran alam sekitar dalam pembinaan tasik buatan di rumah pemain itu," kata sekretariat majlis dalam satu kenyataan."Antara berpuluh pelanggaran yang dikesan ialah menjalankan kerja yang tertakluk pada kawalan alam sekitar tanpa kebenaran, pengepungan dan pengalihan air sungai tanpa kebenaran, dan penyingkiran tanah dan penindasan tumbuh-tumbuhan tanpa kebenaran," menurut kenyataan itu.Neymar mempunyai 20 hari untuk merayu penalti, yang jumlahnya pada mulanya ditetapkan pada lima juta reais, bersamaan hampir satu juta dolar.Selepas menerima aduan berdasarkan hantaran media sosial, pihak berkuasa pada 22 Jun mengunjungi hartanah mewah itu dan mendapati pekerja sedang membina tasik dan pantai buatan.Walaupun kawasan itu disita dan semua aktiviti diarahkan berhenti, media Brazil melaporkan bahawa Neymar mengadakan pesta di sana dan mandi di tasik.Neymar, 31, sedang pulih daripada pembedahan buku lali kanannya, yang dijalaninya di Doha pada Mac.Penyerang itu tidak beraksi sejak Februari dan timbul keraguan tentang statusnya di kelab gergasi Perancis, Paris Saint-Germain. -AFP

(Neymar didenda $3.3 juta bina tasik di rumah agam/File AFP)


JDT belasah KL City FC 6-1

(Pemain JDT Muhammad Akhyar Abdul Rashid (tengah) diasak pemain Kuala Lumpur City Fc Matko Zirdum (dua, kiri), pada perlawanan Liga Super/BERNAMA)

ISKANDAR PUTERI, 4 Julai- Johor Darul Takzim (JDT) menundukan lawannya di perlawanan akhir Piala FA, KL City FC 6-1 dalam aksi Liga Super di Stadium Sultan Ibrahim, Iskandar Puteri, malam tadi.Perlawanan 94 minit itu menyaksikan penyerang import JDT, Diogo Luis Santos menjaringkan hatrik.Diogo menjaringkan gol pertama pada minit ke 12 dengan menendang masuk bola hantaran Leandro.Tidak sampai seminit, Arif Aiman pula meledak gol kedua, secara satu lawan satu dengan penjaga gol City Boys, Azim Al Amin.Diogo menjaringkan gol ketiga pada minit ke-34, sebelum melengkapkan hatrik pada minit ke-43. Gol tunggal KL City FC dijaringkan T. Saravanan pada minit ke-53, sebelum Safiq Rahim dan Akhyar Rashid melengkapkan gol JDT masing-masing pada minit ke-85 dan ke-87.Ketua Jurulatih JDT, Esteban Solari beranggapan, faktor hilang fokus pada separuh masa kedua, menjadi punca gawang JDT dibolosi KL City FC.Untuk itu pihaknya akan membaiki kelemahan tersebut, bagi memastikan fokus JDT kekal utuh, selepas menjaringkan banyak gol."Separuh masa pertama kami bermain baik, kami cuba menekan, cuba mendapatkan gol dan kami berjaya jaringkan gol, terutama dari dalam dan kami bermain dari sisi. Namun separuh masa kedua, kami hilang tempo," kata Esteban.Sementara itu, Bojan Hodak menyifatkan, rentak permainan anak buahnya yang tidak memberi tekanan kepada JDT, menyebabkan gol KL City FC dibolosi enam kali.Bojan juga beranggapan para pemain terlalu fokus pada perlawanan akhir Piala FA pada 22 Julai ini, sehingga memberi kesan kepada perlawanan malam tadi."Kami berjaya jaringkan gol tapi kita ada banyak peluang lain, dua tiga peluang baik, dan pada lima ke sepuluh minit terakhir. Pemain saya jadi penat dan melakukan kesilapan yang tidak sepatutnya berlaku pada tahap ini," kata Hodak.

(Pemain JDT Arif Aiman(tengah) diasak pemain Kuala Lumpur City Fc Saravanan Thirumurugan (kanan) dan Nazirul Naim Che Hashim (kiri), pada perlawanan Liga Super/BERNAMA)


Low Beng Choo dilantik Pengerusi Jawatankuasa Pertikaian Sukan

(Datuk Low Beng Choo / BERNAMA)

KUALA LUMPUR, 3 Julai- Bekas Setiausaha Agung Majlis Olimpik Malaysia (MOM) Datuk Low Beng Choo dilantik sebagai Pengerusi Jawatankuasa Pertikaian Sukan (JPS) yang berperanan membantu menyelesaikan sebarang pertikaian badan sukan secara telus dan profesional.Kementerian Belia dan Sukan (KBS) dalam kenyataan hari ini memaklumkan Beng Choo, yang juga Setiausaha Agung Konfederasi Besbol-Sofbol Sedunia dan Presiden Sofbol Asia, akan dibantu empat Ahli JPS.Antara individu yang dilantik menganggotai JPS ialah Naib Presiden Persekutuan Kebangsaan Berbasikal Malaysia Datuk Amarjit Singh Gill dan Dekan Fakulti Undang-Undang Universiti Kebangsaan Malaysia pengkhususan dalam Undang-Undang dan Tadbir Urus Sukan Profesor Dr Jady @ Zaidi Hassim.Melengkapi senarai ahli ialah bekas Timbalan Presiden Konfederasi Hoki Malaysia (KHM) Profesor Datuk Dr S. Shamala dan Naib Presiden Persatuan Raket Skuasy Malaysia (SRAM) Sharon Wee.Menurut KBS, JPS merupakan jawatankuasa bebas yang bertanggungjawab untuk mendengar dan menyelesaikan pertikaian yang dirujuk kepadanya apabila sesuatu pertikaian badan sukan tidak dapat diselesaikan di peringkat dalaman menggunakan Peraturan-Peraturan Pembangunan Sukan 2022.“Sehubungan itu, KBS telah menggubal Peraturan-Peraturan Pembangunan Sukan (Jawatankuasa Pertikaian Sukan) 2022 bermatlamat untuk memperkasa badan sukan dalam mengurus dan menyelesaikan pertikaian dalaman badan sukan termasuklah atlet dengan telus, adil dan pantas tanpa sebarang campur tangan daripada pihak kerajaan atau KBS terutama penglibatan menteri.“Ini bermaksud menteri tidak terlibat langsung dalam apa-apa prosiding mengenai pertikaian dalaman badan sukan. Menteri hanya terlibat sebagai platform rayuan sekiranya pihak yang bertelagah tidak berpuas hati dengan keputusan JPS,” menurut kenyataan itu.Antara tugas dan tanggungjawab JPS ialah mendengar serta memberi pandangan terhadap isu berkaitan pertikaian dalaman badan sukan yang dirujuk kepadanya dan menyelesaikan aduan pertikaian yang dirujuk oleh mana-mana anggota sesuatu badan sukan atau badan sukan.JPS juga perlu mengenal pasti dan mengesyorkan langkah serta tindakan bagi menyelesaikan pertikaian dalaman badan sukan, mengesyorkan keputusan muktamad setelah mendengar aduan dan mengeluarkan keputusan secara bertulis kepada kedua-dua pihak yang bertikai.“KBS komited dalam memastikan isu-isu pertikaian badan sukan yang tidak dapat diselesaikan dipermudah demi pembangunan sukan negara,” menurut kenyataan itu.- BERNAMA

(Datuk Low Beng Choo / BERNAMA)


Vieira dinamakan jurulatih baharu Strasbourg

PARIS, 3 Julai-Bekas ketua pasukan Perancis, Patrick Vieira dilantik sebagai jurulatih baharu kelab liga Perancis, Strasbourg dengan kontrak selama tiga tahun menurut pemilik kelab, Todd Boehly.Vieira 47 menggantikan Frederic Antonetti yang dipecat minggu lalu, susulan prestasi hambar kelab berkenaan yang menduduki tangga ke-15 liga Perancis, dan lima mata di atas zon penyingkiran.Presiden Strasbourg yang juga bekas pemain tengah Perancis, Marc Keller dalam satu kenyataan di laman sesawang kelab itu mengalu-alukan kehadiran Vieira yang berpengalaman dan mampu memberi motivasi kepada pemain-pemain muda."Saya mengalu-alukan kehadiran Vieira ke Strasbourg."Pengetahuan luasnya berkaitan Liga Perancis akan memberi kelebihan bagi memotivasikan pemain-pemain muda", kata Keller.Sementara itu Vieira berkata dia sangat teruja dengan pelantikan tersebut"Saya mengetahui sejarah dan identiti kelab yang sememangnya mempunyai keterujaan tentang bola sepak."Sebagai jurulatih, saya sangat teruja membangunkan kembali pasukan ini dengan kekuatan yang ada", katanya.Sebelum ini, Vieira pernah menjadi ketua jurulatih di beberapa kelab seperti New York City FC, Nice dan Crystal Palace.Vieira telah bermain sebanyak 107 kali buat Perancis dan mengetuai skuad berkenaan sebanyak 21 kali dan memenangi pelbagai gelaran seperti Piala Dunia 1998 dan Kejohanan Eropah pada 2000.Dia turut bermain di AC Milan, Arsenal, Juventus Inter Milan sebelum mengakhiri karier di Manchester City sebelum memulakan kerjaya sebagai jurulatih.-AFP

(Jurulatih baharu Strasbourg, Patrick Viera/ FOTO AFP)


Piala Asia: Sasaran rasmi selepas pengumuman pemain - FAM

PETALING JAYA, 3 Julai-Persatuan Bola Sepak Malaysia (FAM) akan mengumumkan sasaran rasmi Piala Asia 2023 di Qatar, Januari depan, sebaik mengesahkan barisan akhir skuad Harimau Malaya menjelang kejohanan tersebut.Setiausaha Agungnya, Noor Azman Rahman mengakui sebelum ini terdapat percangahan sasaran antara Presiden FAM, Datuk Hamidin Mohd Amin dan ketua jurulatih Kim Pan Gon.“Sudah pasti setiap jurulatih mahukan yang terbaik dengan letak sasaran tinggi namun kami akan ulas sasaran selepas pengumuman pemain nanti,” katanya pada sidang media selepas Kongres FAM kali ke-59 di sini, semalam.Datuk Hamidin sebelum ini mahu melihat skuad negara sekurang-kurangnya meraih satu mata dalam Piala Asia, manakala Pan Gon meletak sasaran mara ke pusingan 16 terbaik.Malaysia, yang bakal membuat penampilan pertama dalam Piala Asia sejak edisi 2007, diundi dalam Kumpulan E bersama juara dua kali Korea Selatan, Jordan dan Bahrain di Qatar.Johan dan naib johan kumpulan, termasuk empat pasukan terbaik di tempat ketiga layak ke peringkat kalah mati.Pasukan negara tidak pernah melepasi peringkat kumpulan dalam ketiga-tiga penampilan di Piala Asia, iaitu di Iran pada 1976, Kuwait (1980) dan ketika menjadi penganjur bersama pada 2007.

(Setiausaha Agung FAM, Noor Azman Rahman)


Liga Super: Boakye tidak sabar bertemu JDT

SHAH ALAM, 2 Julai-Pemain import baharu Selangor FC, Richmond Boakye, tidak sabar untuk bertemu dengan kelab Johor Darul Ta'zim, JDT dalam saingan liga Super.Boakye yang menyaksikan pasukan The Red Giant tewas 0-4 kepada JDT dalam saingan separuh akhir Piala FA percaya pasukannya hanya melakukan kesalahan kecil ketika tewas kepada Harimau Selatan."Saya telah melihat perlawanan berkenaan. Pasukan Selangor hanya membuat satu atau dua kesilapan."Pada separuh masa kedua, Selangor bermain dengan baik. Hanya kesilapan kecil yang menyebabkan mereka tewas."Saya suka bermain menetang pasukan (JDT) seperti itu. Menjaringkan gol dan menewaskan mereka merupakan perasaan yang bagus", katanya ketika ditemui media di sini.Hasrat Boakye mungkin tercapai bulan ini selepas Selangor dijadual bertemu JDT pada 29 Julai di Stadium Sultan Ibrahim, Johor Bahru.


Cecs Fabregas umum persaraan

MADRID, 1 Julai-Bekas pemain tengah Arsenal, Barcelona dan Chelsea mengumumkan persaraanya daripada bola sepak di usia 36 tahun pada Sabtu.Dia merancang untuk beralih ke bidang kejurulatihan.Perkara tersebut diumumkan pemain itu menerusi laman sosial medianya."Ini merupakan saat sedih bagi saya. "Masanya telah tiba bagi saya berhenti bermain."Perjalanan ini merupakan sesuatu saat yang tidak akan saya lupakan", tulis Febregas di media sosialnya.Febregas memulakan kariernya di Akademi bola sepak Barcelona sebelum menyertai Arsenal di usia 16 tahun pada 2003.Bersama 'The Gunners', Febregas berjaya memenangi Piala FA dan mara ke perlawanan akhir Liga Juara 2004 sebelum tewas di tangan Barcelona 2-1.Pada 2011, Febregas kembali menyertai Barcelona dan menghabiskan masa selama tiga tahun bersama gergasi Sepanyol itu sebelum menyertai Chelsea.Pada 2019, Febregas menyertai Monaco sebelum menyertai kelab Itali, Como yang berada di Divisyen dua liga Itali pada tahun lepas.Febregas kekal bersama Como dan bakal melatih skuad simpanan dan remaja kelab itu."Ini merupakan projek kelab dan saya teruja tentang perkara tersebut."Kelab ini telah memenangi hati saya sejak hari pertama saya menyertainya."Tawaran menjadi jurulatih adalah satu kebetulan yang tepat dalam karier saya.Saya menerimanya dengan tangan terbuka", kata Febregas lagi.Ketika kemuncak kariernya, Febregas telah memenangi Piala Dunia 2010 dan dua kejuaraan Eropah ketika bersama Sepanyol.

Manakala bersama Chelsea, dia berjaya memenangi dua kejuaraan Liga Perdana dan dua kejuaraan La Liga bersama Barcelona.-AFP


Liga Super: Kehadiran Moses perkuatkan KDA FC

ALOR SETAR, 2 Julai-Pemain import baharu Kedah Darul Aman (KDA) FC, Moses Atede tekad mencipta impak cemerlang bagi membantu pasukan menghadapi Liga Malaysia musim ini.Pemain berusia 25 tahun dari Nigeria itu bersedia menggalas misi mengerakkan bahagian tengah KDAFC.Menurut Atede ini merupakan cabaran baharu buat dirinya yang pertama kali beraksi dalam Liga Malaysia.Dia sebelum ini beraksi bersama kelab Bahrain, Al-Muharraq yang menjuarai Piala AFC pada 2021.Kedah kini berada di tangga keempat Liga Super mengumpul 28 mata.Skuad kendalian Nafuzi Zain akan berdepan Terengganu FC di Kuala Terengganu, Isnin ini.

(Pemain import baharu Kedah Darul Aman (KDA) FC, Moses Atede)